**ВОВЕД:**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ**

Од донесувањето на Законот за тутун и тутунски производи („Службен весник на Република Македонија“ бр.24/06, 88/08, 31/10, 36/11, 53/11, 93/13, 99/13, 164/13 и 151/14) до денешен ден направени се 8 измени и дополнувања на законот заради подобрување на првичните одредби со кои се постигнаа подобри услови за производство, откуп, процена, обработка и пласман на тутунот, како и промет на тутунските производи.

Исто така, се изврши промена во надлежностите по однос на контролата на тутунските производи од Министерството за здравство на Министерството за земјоделство, шумарство и водостопанство.

Во 2013 година беа направени три измени на Законот за тутун и тутунски производи со кои се изврши укинување на надоместокот на тутунски производи со негово обединување со акцизата за тутунските производи во комбинирана акциза со ист фискален ефект кој беше распределуван на Министерството за земјоделство, шумарство и водостопанство од Буџетот на Република Македонија. Со третата измена на законот во 2013 година се изврши усогласување на одредбите за полагање на испит за добивање на лиценца за процена на тутун со Законот за правосуден испит, со што се воведе елетронско полагање на испитот. Меѓутоа, подоцна се оцени дека само првиот дел од испитот кој е теоретски може да се полага електронски, а вториот дел кој се полага практично со определување на квалитетот на тутунот органолептички не може да се полага електрoнски, поради што се извршија измени во тој дел од испитот.

Во 2014 година се воведе законски основ за воспоставување на електронски систем, водење на компјутерска евиденција со софтверско решение заради водење на компјутерска евиденција и следење на пријавени, евидентирани и договорени површини и количини тутун по производители, откупувачи, по типови на тутун за секоја реколта поединечно. Оваа евиденција е од особена важност заради следењето и контролата на тутунските површини, производство и договори за откуп, во превентивна функција на заштита од двојни и тројни договори, како и избегнување на манипулации со исплатата на тутунот и субвенциите.

Истовремено, се постави законски инструментот за проверка на откупувачите на тутун по однос на обезбеденоста со финансиски средства пред откупот за исплата на целата договорена количина тутун во форма на банкарска гаранција и изјава од откупувачот. Меѓутоа, во пракса овој инструмент од страна на повеќето откупувачи на тутун не беше прифатен, поради затворање на голема сума на средства за временски период кој опфаќа повеќе од три месеци.

Поради барањата од Сојузот на здруженијата на тутунопроизводители, од регистрираните откупувачи на тутун и научно–образовните институции од областа на тутунското производство, се пристапи кон изменување и дополнување на Законот за тутун и тутунски производи.

Главните измени на законот се направија заради усогласување на барањата на тутунопроизводителите и научно-образовните институции за навремено обезбедување на семенскиот материјал (25 март во тековната година), кое повлекува поместување на календарот за пријавено, договорено и откупено производство на тутун.

Исто така, се подобрија одредбите кои се однесуваат на процесот на договарање на производството и откупот помеѓу производителот и откупувачот на тутун, условите за упис во регистарот на откупувачи на тутун, инструментот за обезбедување на средства за исплата на договорените количини тутун, подобрување на одредбите за промет на необработен и обработен тутун, како и подобрување на одредбите за следење на адитиви во тутунските производи.

Воедно, се предлага и менување на прекршочните одредби кои се усогласуваат со новиот Закон за прекршоците објавен во Службен весник на Република Македонија бр.124/2015.

Со оглед на тоа што со овие измени се опфатија повеќе од 50% од постојните одредби на законот, како и поради фактот што претходно беа направени осум измени на законот без да се објави пречистен текст на законот, се реши да се предложи нов текст на Закон за тутун и тутунски производи.

**II. ЦЕЛИ, НАЧЕЛА И ОСНОВНИ РЕШЕНИЈА**

Со предложениот текст на предлог на Закон за тутун и тутунски производи се нудат решенија кои ќе овозможат поефикасна примена на законот. Истите се изработени согласно иницијативи од сите чинители во производството, откупот, прометот и контролата на тутунот и тутунските производи.

Основни решенија се:

-усогласување на поимите и терминологијата со меѓународната терминологија која се користи во областа на тутунското производство, откуп, обработка и пласман

-усогласување на барањата на тутунопроизводителите и научно-образовните институции за навремено обезбедување на семенскиот материјал (25 март во тековната година), кое повлекува поместување на календарот за пријавено (до 20 март), рок за издавање на евидентниот лист од П.Е. на МЗШВ (до 23 март), рок за склучување на договорот (до 25 март) и рок за откуп до 28 февруари наредната година

-подобрување на одредбите кои се однесуваат на процесот на договарање на производството и откупот помеѓу производителот и откупувачот на тутун, јавно објавување на содржината на договорот заради истовремено и навремено запознавање на тутунопроизводителите со договорните цени од страна на сите откупувачи на тутун

-условите за упис во регистарот на откупувачи на тутун (достава на бизнис план, доказ за вработувања и располагање со простории и опрема за откуп и обработка на тутун),

-обврска за откупувачите на тутун најдоцна до почетокот на откупот на тутун да обезбедат финансиски инструмент за обезбедени средства за исплата на целокупната договорена количина на тутун од тековната реколта по основ на:

- договори за кредитни линии,

- договори за заеми или

- други законски извори на финансиски средства

во кои ќе бидат наведени расположливите финансиски средства и динамиката на прилив на средствата за време на откупот на тутунот од тековната реколта, нивно евидентирање во софтверот за тутун и следење на динамиката на исплата преку Државниот Инспекторат за Земјоделство

-следење на употребата на адитиви во тутунските производи од страна на Државниот инспекторат за земјоделство

-забрана за купување, прекупување, продажба и препродажба на суров тутун во лист или режан тутун, како и неовластено располагање со машини, алати, уреди и опрема кои се користат за изработка на тутунски производи

-за добивање на лиценцата за процена на тутун заинтересираните лица пред да полагаат испит за добивање на лиценца за проценител на тутун мора да добијат сертификат за обука за процена на тутун од овластена институција од областа на тутунското производство која ќе биде овластена од страна на министерот за земјоделство

-обврска за проценителите на тутун кои добиле лиценца пред 2011 година да посетуваат дообука за да бидат вклучени во откупот на тутун од наредната реколта

-трошоците за обуките и дообуките се планира да се обезбедат од буџетот на Република Македонија преку Програмата за финансиска поддршка во руралниот развој.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Предлогот на законот ќе предизвика фискални импликации врз Буџетот на Република Македонија во висина од околу 100.000,00 денари на годишно ниво, проценети врз основа на очекуваниот број на кандидати кои ќе имаат обврска да се обучат за да можат да се пријават да полагаат испит за добивање на лиценца за процена на тутун. Исто така, ќе предизвика фискални импликации врз Буџетот на Република Македонија во висина од околу 400.000,00 денари проценети врз основа на очекуваниот број на кандидати кои ќе имаат обврска да се дообучат, а добиле лиценца пред 2011 година и треба да извршат дообука за да бидат вклучени во откупот на тутун од реколта 2016 година.

Средствата ќе бидат обезбедени од Програмата за финансиска поддршка во руралниот развој преку мерките за техничка поддршка.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИНОТ НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Предлогот на законот не повлекува материјални обврски за одделни субјекти.

**V. СКРАТЕНА ПОСТАПКА ЗА ДОНЕСУВАЊЕ НА ПРЕДЛОГ НА ЗАКОН ЗА ТУТУН И ТУТУНСКИ ПРОИЗВОДИ**

Со оглед на тоа што се исполнети случаите утврдени во член 170 став 1 од Деловникот на Собранието на Република Македонија, односно не е во прашање донесување на сложен и обемен закон, се предлага Предлог на Законот за тутун и тутунски производи, да се донесе по скратена постапка.

**З А К О Н**

**ЗА ТУТУН И ТУТУНСКИ ПРОИЗВОДИ**

I.ОПШТИ ОДРЕДБИ

Член 1

Со овој закон се уредуваат односите во врска со производството, откупот, обработката и прометот на тутунот, како и производството и прометот на тутунските производи.

Со законот се уредуваат и договарањето на производството и откупот на тутунот, регистарот на откупувачи на тутун, начинот и постапката на спроведување на испитот за добивање на лиценца за процена на тутун, регистарот на увозници на тутунски производи, регистарот на марки на тутунски производи, следењето на употребата на додатоци и текстовите на предупредувањата на тутунските производи финансирањето, контролата на тутунот и тутунските производи.

Член 2

Под тутун, во смисла на овој закон се сметаат лисја добиени од растенија на видот никотиана табакум (Nicotiana tabacum L) во сите форми и фази на производството и обработката (сушење, манипулација, ферментација, пакување и чување) и кој не служи за крајна потрошувачка.

Член 3

Одделни изрази употребени во овој закон го имаат следново значење:

1**.Тутунски производи** се производите подготвени од тутун за пушење, џвакање и шмркање.

2.**Пури** се свитоци од тутун наменети за пушење, со една обвивка или со внатрешна и надворешна обвивка, кои се:

- направени исклучиво од природен тутун,

- со надворешна обвивка од природен тутун или

- свитоци на тутун со иситнето мешано полнење и со надворешна обвивка со кафена боја во сите нијанси, изработена од реконституиран тутун. Единечна маса не е помала од 2,3 g и не е поголема од 10 g, а обемот на производот најмалку на една третина од должината не е помал од 34 mm. Тежината по парче е просечната тежина на 1000 парчиња.

3.**Цигарилоси** се свитоци од тутун наменети за пушење, со една обвивка, кои се:

- направени исклучиво од природен тутун или

- свитоци на тутун со иситнето мешано полнење и со надворешна обвивка со кафена боја во сите нијанси изработена од реконституиран тутун, која целосно го опфаќа производот, вклучувајќи, каде што е соодветно и филтерот, но не го обвива усникот (чибук) кај цигарилосите со усник (чибук). Единечна маса без филтерот или усникот, не е помала од 1,2 g и не е поголема од 2,3 g и кај кои обемот на производот е поголем од 5 mm, а е помал од 34 mm. Тежината по парче е просечната тежина на 1000 парчиња без филтер и додаток за во уста.

4. **Tутун за наргиле (тутун за водено луле)** e производ од тутун кој може да се конзумира преку водено луле (наргиле). За потребите на oвој закон, тутунот за водено луле се смета за тутунски производ за пушење.

5.**Реконституиран или хомогенизиран тутун** е фолија со дебелина на тутунски лист изработена од тутунска прашина, тутунска ситневина и тутунски ребра поврзани со соодветни скробни лепила.

6.**Тутунски ребра** се главна нерватура (жили) на тутунските лисја кои по соодветна обработка влегуваат во состав на тутунските производи.

7.**Цигари** се:

- свитоци од тутун што може да се пушат, а што не се пури или цигарилоси,

- свитоци од тутун, кои со индустриски процес се вметнуваат во хартиени туби за цигари и

- свитоци од тутун кои со индустриски процес се виткаат во хартија за цигари.

Еден свиток од тутун од типот во ставот 1 алинеи 1, 2 и 3 од овој член ќе биде сметан како две цигари, при наплаќање акциза кога, несметајќи го филтерот или делот за в уста, е подолг од 9 см, но не подолг од 18 см како три цигари кога, несметајќи го филтерот или делот за в уста, е подолг од 18 см, но не подолг од 27 см итн.

8.**Тутун за пушење** е:

- сецкан или на друг начин иситнет, ткаен (развлакнет) или во плочи пресуван тутун кој може да се пуши без натамошна индустриска преработка, кога е наменет за пушење и малопродажба, а не спаѓа во пури и цигарилоси според точката 2 на овој член или во цигари според точка 3 на овој член;

- фино сецкан тутун за правење цигари кога 25% по маса од парчињата тутун имаат ширина помала од 1 мм, како и 25% по маса од парчињата тутун со ширина поголема од 1 мм и кој е наменет да се продаде за правење цигари и

- тутунот за пушење од алинејата 1 на оваа точка ќе се смета како и на друг начин подготвен тутун за пушење, освен фино сецканиот тутун за виткање цигари од алинејата 2 на оваа точка.

9.**Тутун за шмркање** е тутун во форма на прав или во форма на зрнца кој не е соодветен за пушење туку е за шмркање.

10.**Тутун за џвакање** е тутун во форма на стапчиња, коцки, кругчиња или фолии кои се така подготвени да не се соодветни за пушење туку за џвакање.

11.**Тутун за орална употреба** ги опфаќа сите тутунски производи, со исклучок на оние кои се наменети за пушење или џвакање, направени целосно или делумно од тутун, во облик на прашок или во форма на парчиња или во каква било комбинација на тие форми, особено оние што се нудат во пакувани ќеси или порозни ќеси, или во форма слична на прехранбени производи.

12.**Катран** е дехидриран суров кондензат од чадот, кој не содржи никотин.

13.**Никотин** е никотински алкалоид.

14.**Јаглероден моноксид** е токсичен гас кој е составен дел од чадот што се јавува при пушењето.

15.**Адитив на тутунскиот производ** е секој материјал освен тутунот кој се додава на тутунскиот производ со цел за подготовка, третман, преработка и пакување со намера да се влијае на органолептичките, хемиските, физичките и микробиолошките карактеристики на производот.

16.**Пакување** е единечна кутија или опаковка во која се продава тутунскиот производ, не земајќи ја предвид проѕирната опаковка.

17.**Суров тутун** е тутун во листови, исушен, индустриски необработен и кој не може да се употреби за производство на тутунски преработки, а според начинот на кој е изведено сушењето се групира на:

-flue-cured – тутун сушен во посебни објекти со контролирана циркулација на воздух, температура и влажност;

-light air-cured – светол тутун сушен под сенка;

-dark air-cured – темен тутун сушен под сенка;

-sun-cured – тутун сушен на сонце и

-fire-cured – тутун сушен на оган

согласно царинската тарифна ознака 2401.

18.**Јарма бала** е пакoвна единица од суров необработен тутун, спакуван во обвивка од конопено или памучно платно.

19.**Картонска кутија** е паковна единица на суров необработен тутун и/или обработен тутун.

20.**Дара** е тежина на амбалажниот материјал (обвивка од конопено или памучно платно или картонска кутија) која се одбива од вкупната тежина на паковната единица.

21.**Ферментиран тутун** е полуфабрикат кој се добива под дејство на надворешни (температура, релативна влага, аерација) и внатрешни (тутунски ферменти), фактори од моментот на изумирање на клетката кај тутунскиот лист.

22.**Тонга бала** е пакoвна единица од индустриски класи на необработен или обработен тутун во лист, спакуван во обвивка од конопено или памучно платно или картонска кутија.

23.**Тутунско семе** е орган за размножување и е наменето за производство на тутун по пат на генеративно размножување.

24.**Пелетирано (пилирано) тутунско семе** е семе специјално обработено и обложено со материја.

25.**Производство на тутун** е производство на тутунски расад, расадување, одгледување на тутунски растенија на нива, откинување на лисјата од растенијата, сушење на тутунските лисја и примарна (домашна) манипулација на суров тутун.

26.**Откуп на тутун** е процена и преземање на суровиот тутун, во соодветни простории, опрема и услови предвидени со овој закон.

27.**Обработка на тутун** е индустриска манипулација и ферментација (сезонска, вонсезонска, ридраинг и софтдраинг постапка) за добивање на ферментиран тутун.

28.**Обработен тутун** е тутун во форма на цели листови кои претходно се исушени и/или ферментирани, листовите во делови кои по сушењето и/или ферментацијата на целите листови, се оджилени/стрипсирани (оголени), потсечени или се непотсечени, кршени или исечкани (вклучувајќи исечкани делови во различна форма, но не и готов тутун за пушење) како и тутунските ребра кои се добиени по нивното оджилување и тутунското фолио или реконструираниот тутун кој е добиен со индустриски процес од тутунски отпадоци и служи како суровина за изработка на тутунски производи кои можат да бидат третирани (сосирани или натопени) со течност со соодветен состав, главно со цел да се спречи мувлосувањето и потсушувањето во текот на складирањето и транспортот и да се зачува миризливоста.

29.**Промет на обработен тутун** е правно располагање, купопродажба, извоз и увоз на обработен тутун.

30.**Производство на тутунски производи** е индустриска постапка за производство, пакување на производите направени од тутун, кои се наменети за пушење, џвакање и шмркање.

31.**Промет на тутунски производи** е правно располагање, извоз, увоз, продажба, како и секоја друга активност за промет на тутунски производи.

32.**Следливост** е способност да се следи и проследи тутунот, адитивите или штетните супстанции кои ги има или е очекувано да бидат вградени во тутунските производи преку сите фази на производство, промет и дистрибуција.

33.**Квалитет на тутун и тутунски производи** е збир од нивните позитивни карактеристики.

34.**Контрола на безбедност на тутун и тутунски производи** е утврдување на присуството на штетни материи и други загадувачи/контаминенти (физички, хемиски и биолошки) со цел да се превенираат ризиците од аспект на обезбедување безбедност на истите.

35.**Мониторинг** е редовно (планирано) посматрање и бележење на активности кои се одвиваат во производството и обработката на тутунот и тутунските производи, од страна на надлежни државни органи и институции со цел да се добијат податоци за активностите и процесите кои се изведуваат и по потреба да се делува на нив.

36.**Загадувач/контаминент** е секоја состојба што ненаменски е присутна во тутунот и тутунскиот производ како резултат на производство, сушење, преработка и пакување вклучувајќи го и загадувањето од животната средина.

37.**Хемиски загадувачи** во тутунот и тутунскиот производ се: пестициди и нивни остатоци (хербициди, инсектициди, фунгициди, родентициди, лимациди). Истите се резултат на лошите поледелски практики или од загадувањето (олово, кадмиум, арсен).

38.**Физички загадувачи** во тутунот и тутунскиот производ се: различни остатоци од органско и неорганско потекло (слама, текстил, пердуви, дрво, пластика, стакло, метал, неживи инсекти и делови од нив), како и контаминација со радиоактивни честички кои предизвикуваат различно јонизирачко зрачење.

39.**Биолошки загадувачи** во тутунот и тутунскиот производ се: живи инсекти, нивните ларви како и присуство на микроорганизми кои предизвикуваат загадување.

40.**Страни материи** при откупот на тутунот се различни остатоци од органско и неорганско потекло (слама, текстил, пердуви, дрво, пластика, стакло, камен, метал, неживи инсекти и делови од нив).

41.**Примерок за анализа** е количество од тутун и тутунски производи земен за вршење на анализа.

42.**Мостри тутун** се репрезентативни примероци на тутун по типови и класи согласно со мерилата за квалитативна и квантитативна процена на суровиот тутун во лист.

Член 4

Како тутунски производи во смисла на овој закон се сметаат:

а) пури и цигарилоси;

б) цигари и

в) тутун за пушење.

Тутунските производи од ставот 1 на овој член се употребуваат за определување на надоместок во согласност со Законот за акцизите.

Член 5

Тутунот и тутунските производи може да се произведуваат, откупуваат, обработуваат, евидентираат и ставаат во промет според одредбите на овој закон ако со друг закон или пропис не е поинаку определено.

Одредбите на овој закон не се однесуваат на зелени делови од тутунското растение, необработен тутун или обработен тутун и производи од тутун наменети за наставно-научни цели и некомерцијален промет во царинската постапка.

Одредбите на овој закон кои се однесуваат на производството на суров тутун во лист не се однесуваат на тутунот произведен за научни или експериментални цели од наставно-научна институција која се занимава со наставно-научна дејност од областа на биотехничките науки.

II. ПРОИЗВОДСТВО НА ТУТУН

Член 6

Со производство на тутун можат да се занимаваат индивидуални земјоделски производители, семејни земјоделски стопанства и правни лица (производители) врз основа на издаден евидентен лист и договор за производство и откуп на тутун склучен со правен субјект регистриран за откуп и обработка на тутун (откупувач), со исклучок на наставно-научните институции од областа на биотехничките науки за кои не е потребно издавање на евидентен лист и договор за производство и откуп на тутун.

Наставно-научните институции од член 5 став 3 на овој закон произведеното количество на тутун за наставно-научни цели можат да го дадат на продажба на регистрирани откупувачи на тутун со меѓусебна спогодба, а остварените средства да бидат приход на наставно-научните институции од областа на биотехничките науки.

Наставно-научните институции од областа на биотехничките науки го пријавуваат производството, површините, типовите тутун и очекуваното производство на тутунско семе и суров тутун во лист до Министерството за земјоделство, шумарство и водостопанство.

Член 7

Производителот пред да склучи договор за производство и откуп е должен да го пријави производството на тутун од производната година најдоцна до 20 март во тековната година во Министерството за земјоделство, шумарство и водостопанство -подрачната единица каде што е седиштето или местото на живеење на производителот независно од местото на извршување на земјоделската дејност.

Министерството за земјоделство, шумарство и водостопанство -подрачната единица на носителот на пријавата за производство на тутун, по извршената административна контрола издава заверен со печат и потпишан евидентен лист за пријавено производство со сите катастарски парцели на кои ќе произведува тутун, по типови и количини на тутун.

Министерството за земјоделство, шумарство и водостопанство-подрачната единица нема да го издаде евидентниот лист од став 2 на овој член доколку производителот не го пријави производството на тутун согласно став 1 од овој член.

Подрачната единица го издава евидентниот лист најдоцна до 23 март во тековната година.

Доколку во издадениот евидентен лист има технички грешки производителот може да поднесе барање за промена на податоци во рок од три дена од денот на издавањето на евидентниот лист.

По исклучок од ставот 5 на овој член, промена на податоци во евидентниот лист може да се врши врз основа на податоци од инспекциски надзор на Државниот инспекторат за земјоделство и врз основа на податоците од електронскиот систем од член 8 на овој закон.

Формата и содржината на пријавата, евидентниот лист и барањето за промена на податоци, начинот на пријавувањето од став 1 на овој член, евидентирањето на пријавата и евидентниот лист за производство на тутун, потребната документација, како и начинот на издавање на евидентниот лист ги пропишува министерот за земјоделство, шумарство и водостопанство.

Член 8

Министерството за земјоделство, шумарство и водостопанство воспоставува електронски систем за водење на евиденција на пријавени, евидентирани, договорени површини и количини и откупени количини тутун по производители, откупувачи, по типови на тутун, за секоја реколта поединечно.

Минимално техничките стандарди и услови во поглед на опремата, хардверот, функционалноста на софтверот за електронскиот систем од ставот 1 на овој член, начинот на воведување, користење, одржување и надградба ги пропишува министерот за земјоделство, шумарство и водостопанство.

Член 9

Производителите на тутун се должни да употребуваат сертифициран семенски материјал (семенски материјал) од откупувачите на тутун, а обезбеден од регистриран производител на тутунско семе, согласно со закон.

Откупувачот на тутун е должен да обезбеди тутунско семе од регистриран производител на тутунско семе, според договорените површини, во количина најмалку од 90 г./ха за ориентален тутун, од 40 г./ха за полуориентален тутун и од 20 г./ха за крупнолисни сорти на тутун, а за пелетрирано семе во количина најмалку 250 г./ха за ориентален тутун, 90 г./ха за полуориентален тутун и 40 г./ха за крупнолисни сорти на тутун.

Откупувачот е должен репроматеријалот (семенски материјал и производи за заштита на растенија во расадопроизводство), да ги обезбеди без надоместок на тутунопроизводителите, најдоцна до 25 март во тековната година.

Член 10

Откупувачот на тутун е должен секоја производна година до 30 април да ги внесе податоците за договореното производство на тутун за тековната реколта во електронскиот систем од член 8 на овој закон.

Министерството за земјоделство, шумарство и водостопанство води евиденција за договореното производство на тутун, за тековната реколта.

Член 11

Производителот на тутун е должен, целокупниот произведен тутун да го продаде на откупувачот со кој склучил писмен договор за производство и откуп на тутун, а откупувачот е должен да го откупи истиот, под условите предвидени со договорот.

По исклучок од ставот 1 на овој член производителот може да го продаде тутунот на друг откупувач ако договорот е раскинат под условите предвидени со овој закон.

III. ДОГОВОР ЗА ПРОИЗВОДСТВО И ОТКУП НА ТУТУН

Член 12

За производство и откуп на тутун, производителот на тутун склучува договор за производство и откуп на тутун (договор) со откупувачот на тутун.

За производство и откуп на тутун за една производна година и едно исто производство, производителот не може да склучи договор со повеќе откупувачи.

Откупувачот на тутун е должен содржината на договорот јавно да ја објави најдоцна до 28 февруари во тековната година на огласна табла во седиштето на откупувачот, на веб страната на откупувачот и на огласната табла во највисоката асоцијација на тутунопроизводители - Сојузот на здруженијата на тутунопроизводители.

Член 13

Договорот се склучува во писмена форма.

Пред склучувањето на договорот, откупувачот е должен да побара мислење за содржината на договорот од највисоката асоцијација на тутунопроизводителите, најдоцна до 20 февруари во тековната година.

Највисоката асоцијација на тутунопроизводители е должна да достави мислење до откупувачот во рок од пет дена.

Откупувачот на тутун не можеда склучува договор за количини на тутун за кои прoизводителот на тутун има склучено договор со друг откупувач на тутун за една производна година и едно исто производство.

Откупувачот склучува еден договор со производителот за еден или повеќе типови тутун.

Секој откупувач во евидентен лист за пријавено производство на производителот го впишува и заверува со печат бројот на договорот и договорената количина и е должен да го врати на производителот.

Со производителот кој ќе нема евидентен лист за пријавено производство издаден од подрачната единица на Министерството за земјоделство, шумарство и водостопанство не може да се склучи договор.

Договорот се склучува најдоцна до 25 март во тековната година.

Производителот на тутун може да склучи нов договор по истекот на рокот од став 8 на овој член со друг откупувач, доколку над откупувачот со кој бил склучен договорот е отворена постапка за стечај или ликвидација или е избришан од регистарот на откупувачи на тутун.

Член 14

Договорот за производство и откуп на тутун особено содржи:

- податоци за договорните страни,

- предмет на договорот (податоци за тип и сорта на тутун, површина и количина по катастарски парцели),

- откупна цена на тутунот по класи,

- времетраење на договорот,

-права и обрски за откуп на вишок на производство до 20% од договореното производство,

- права и обврски на договорните страни,

-обврска за исплата на надоместокот за организирањето и застапувањето на претставникот од Сојузот на здруженијата на тутунопроизводители при откупот на највисоката асоцијација на тутунопроизводители,

- начин и рок на исплата на откупениот тутун,

- одредби за еднострано раскинување на договорот,

- одредби за евентуално пренесување на договорот на друг субјект,

- место и време на склучување на договорот,

- висината на авансот, начинот на авансирање и рок на враќање во случајот од член 15 став 4 на овој закон,

- заштита на тутунскиот расад од болести, штетници и плевели, согласно член 9 став 3 на овој закон и во согласност со прописите за добра земјоделска пракса,

- заштита на тутунот на нива од болести, штетници и плевели во согласност со прописите за добра земјоделска пракса и

- изјава од производителот на тутун дека за иста површина и исто производство од катастарската парцела нема склучено договор за производство и откуп на тутун со друг откупувач на тутун.

Член 15

За договореното производство од тековната реколта, на производителот на тутун се исплаќа аванс кој може да биде во репроматеријали, земјоделски машини и други средства и опрема и/или финансиски средства.

Висината на авансот за договореното производство од тековната реколта не може да биде пониска од 15% од вредноста на количеството на засадениот од договорениот тутун за откуп, сметан според просечната откупна цена за договорениот тип постигната во последните три години на ниво на државата.

Авансот од ставот 1 на овој член се засметува и одбива при исплатата на откупениот тутун. Доколку дојде до раскинување на договорот согласно овој закон, производителот кој примил аванс должен е истиот да го врати на откупувачот во соодветна противвредност во рок утврден со договорот.

Член 16

Договорот се склучува за годишната реколта, а може да биде склучен и за повеќе производни години.

Доколку договорот е склучен за повеќе производни години, правата, обврските и другите прашања се уредуваат со анекс на договорот за секоја производна година.

Член 17

На договорот за производство и откуп на тутун може да се вршат измени и дополнувања со склучување на анекс на договор.

Измени и дополнувања на договорот од ставот 1 на овој член може да се вршат особено ако настанат промени на предметот на договорот поради отстранување на нови настанати околности во односите на производство и откуп на тутун, заради отстранување на грешки во податоците од договорот и други непредвидени причини, односно околности.

Анекс на договорот од ставот 1 на овој член се склучува на ист начин и во форма како и основниот договор.

Член 18

Во договорот за производство и откуп на тутун може да дојде до промена на страната на производителот на тутун во случај на смрт, болест, подолготрајно отсуство или бришење на производителот од единствениот регистарна земјоделски стопанства поради кои причини производителот на тутун објективно не може да го организира и извршува производството на тутунот.

Во случаите од ставот 1 на овој член во договорот за производство и откуп на тутун се врши промена на страната на производителот и правата и обврските од договорот се пренесуваат на друг член на семејството на производителот на тутун.

Член 19

Промена и пренос на договорот за производство и откуп на тутун на страната на производителот – правно лице и откупувачот е можна ако е направена во согласност со Законот за облигационите односи и ако за тоа се согласила страната која останува во договорот со писмена согласност заверена од нотар.

Член 20

Промените на страната во договорот за производство и откуп на тутун и за преносот на договорот за производство и откуп на тутун се евидентираат во електронскиот систем од член 8 на овој закон.

Член 21

Преносот на договорот направен од производителот е полноважен, ако со тоа се согласи страната која останува во договорот.

Согласноста за преносот на договорот е полноважна, ако е дадена во писмена форма и заверена на нотар.

Доколку постојат повеќе правни следбеници, односно наследници преносот на договорот се склучува по претходно приложена спогодба од правните следбеници, односно наследници.

Преносот на договорот се врши за преостанатиот период на времетраење на истиот.

Преносот на договорот од ставот 3 на овој член се пријавува кај откупувачот и во подрачната единица на Министерството за земјоделство, шумарство и водостопанство одговорна за подрачјето на производството.

Член 22

Договорот за производство и откуп на тутун престанува со:

- исполнување на договорот,

- истекот на времето на кое е склучен,

- согласност меѓу договорните страни,

- отворање стечајна и/или ликвидациона постапка на производителот или откупувачот,

- бришење од регистарот на откупувачи на тутун,

- бришење на производителот од единствениот регистар на земјоделски стопанства,

- смрт на производителот-физичко лице,

- еднострано раскинување и

- други случаи предвидени со закон.

Член 23

Производителот и откупувачот може еднострано да го раскинат договорот под услови и на начин определени во истиот.

Производителот може еднострано да го раскине договорот, ако за откупувачот има отворено стечајна или ликвидациона постапка или е во ликвидација или е избришан од регистарот на откупувачи на тутун.

Податоците за раскинувањето на договорот од членот 22 став 1 алинеја 9 на овој закон откупувачот ги внесува во електронскиот систем од член 8 на овој закон.

Член 24

За штетата и нејзиниот надомест кој настанува поради едностраното раскинување на договорот се одговара според општите правила за одговорност на штета.

IV. ОТКУП, ОБРАБОТКА НА ТУТУН, РЕГИСТАР НА ОТКУПУВАЧИ

И ПРОМЕТ НА ОБРАБОТЕН ТУТУН

Член 25

Откуп и обработка на тутун можат да вршат трговски друштва (откупувачи) чија приоритетна дејност е трговија на големо со суров тутун и/или производство на тутунски производи, кои се запишани во Регистарот на откупувачи на тутун што го води Министерството за земјоделство, шумарство и водостопанство.

Регистарот на откупувачи на тутун се води во електронска форма и ги содржи податоците од барањето за запишување од членот 26 на овој закон и сите промени направени согласно ставот 4 на овој член.

Откупувачите се должни во Министерството за земјоделство, шумарство и водостопанство без одложување да ја пријават секоја промена на името, адресата, седиштето или дејноста и да достават барање за вршење увид на ново настанатата промена со соодветни докази.

За промените од ставот 3 на овој член министерот за земјоделство, шумарство и водостопанство донесува решение.

Листата на откупувачите од Регистарот на откупувачи на тутун се објавува на веб страната на Министерството за земјоделство, шумарство и водостопанство.

Министерот за земјоделство, шумарство и водостопанство ги пропишува соодветните докази од ставот 3 на овој член.

Член 26

За запишување во Регистарот на откупувачи на тутун правното лице е должно на пропишан образец да поднесе барање до Министерството за земјоделство, шумарство и водостопанство.

Државниот инспекторат за земјоделство во рок од 15 дена од денот на приемот на барањето врши увид на исполнувањето на условите од членот 27 на овој закон, а записникот за извршениот увид го доставува до Министерството за земјоделство, шумарство и водостопанство.

По утврдувањето на исполнетоста на условите од членот 27 на овој закон Министерството за земјоделство, шумарство и водостопанство донесува во рок од 30 дена од денот на поднесување на барањето од ставот 1 на овој член решение за упис во Регистерот на откупувачи на тутун.

Доколку Министерството за земјоделство, шумарство и водостопанство не донесе решение за упис во Регистарот на откупувачи на тутун, односно не донесе решение за одбивање на барањето во рокот од ставот 3 на овој член, подносителот на барањето има право во рок од три работни дена од истекот на тој рок да поднесе барање до писарницата на министерот за земјоделство, шумарство и водостопанство, за донесување на решение по поднесеното барање.

Формата и содржината на образецот за поднесување на барање за запишување во Регистерот на откупувачи на тутун, како и на барањето од ставот 4 на овој член ги пропишува министерот за земјоделство, шумарство и водостопанство.

Кон барањето за донесување на решението за упис во регистарот на откупувачи на тутун подносителот на барањето доставува и копија од барањето од ставот 1 на овој член.

Министерот за земјоделство, шумарство и водостопанство е должен во рок од пет работни дена од денот на приемот на барањето од ставот 4 на овој член да донесе решение со кое барањето за издавање на решение за упис во регистарот на откупувачи на тутун е уважено или одбиено. Доколку министерот за земјоделство, шумарство и водостопанство нема писарница, барањето се поднесува во писарницата на седиштето на Министерството.

Доколку министерот за земјоделство, шумарство и водостопанство не донесе решение во рокот од ставот 7 на овој член, подносителот на барањето може да го извести Државниот управен инспекторат во рок од пет работни дена.

Државниот управен инспекторат е должен во рок од десет дена од денот на приемот на известувањето од ставот 8 на овој член да изврши надзор во Министерството за земјоделство, шумарство и водостопанство дали е спроведена постапката согласно со закон и во рок од три работни дена од денот на извршениот надзор да го информира подносителот на барањето за преземените активности.

Инспекторот од Државниот управен инспекторат по извршениот надзор согласно со закон донесува решение со кое го задолжува министерот за земјоделство, шумарство и водостопанство во рок од десет дена да одлучи по поднесеното барање, односно да го уважи или одбие барањето и да го извести инспекторот за донесениот акт. Кон известувањето се доставува копија од актот со кој одлучил по поднесеното барање.

Доколку министерот за земјоделство, шумарство и водостопанство не одлучи во рокот од ставот 10 на овој член, инспекторот ќе поднесе барање за поведување прекршочна постапка за прекршок утврден во Законот за управната инспекција и ќе определи дополнителен рок од пет работни дена во кој министерот за земјоделство, шумарство и водостопанство ќе одлучи по поднесеното барање за што во истиот рок ќе го извести инспекторот за донесениот акт. Кон известувањето се доставува копија од актот со кој одлучил по поднесеното барање. Инспекторот во рок од три работни дена ќе го информира подносителот на барањето за преземените активности.

Доколку министерот за земјоделство, шумарство и водостопанство не одлучи и во дополнителниот рок од ставот 10 на овој член, инспекторот во рок од три работни дена ќе поднесе пријава до надлежниот јавен обвинител и во тој рок ќе го информира подносителот на барањето за преземените активности.

Доколку инспекторот не постапи по известувањето од ставот 10 на овој член, подносителот на барањето во рок од пет работни дена има право да поднесе приговор до писарницата на директорот на Државниот управен инспекторат. Доколку директорот нема писарница, барањето се поднесува во писарницата на седиштето на Државниот управен инспекторат.

Директорот на Државниот управен инспекторат е должен во рок од три работни дена да го разгледа приговорот од ставот 13 на овој член и доколку утврди дека инспекторот не постапил по известувањето од подносителот на барањето од ставовите 9 и 10 на овој член и/или не поднесе пријава согласно со ставовите 11 и 12 на овој член, директорот на Државниот управен инспекторат ќе поднесе барање за поведување прекршочна постапка за прекршок утврден во Законот за управната инспекција за инспекторот и ќе определи дополнителен рок од пет работни дена во кој инспекторот ќе изврши надзор во Министерството за земјоделство, шумарство и водостопанство дали е спроведена постапката согласно со закон и во рок од три работни дена од денот на извршениот надзор да го информира подносителот на барањето за преземените активности.

Доколку инспекторот не постапи и во дополнителниот рок од ставот 14 на овој член, директорот на Државниот управен инспекторат ќе поднесе пријава до надлежниот јавен обвинител против инспекторот и во рок од три работни дена ќе го информира подносителот на барањето за преземените активности.

Во случајот од ставот 15 на овој член, директорот на Државниот управен инспекторат веднаш, а најдоцна во рок од еден работен ден ќе овласти друг инспектор да го спроведе надзорот веднаш.

Во случаите од ставот 16 на овој член, директорот на Државниот управен инспекторат во рок од три работни дена ќе го информира подносителот на барањето за преземените активности.

Доколку директорот на Државниот управен инспекторат не постапи согласно со ставот 14 од овој член, подносителот на барањето може да поднесе пријава до надлежниот јавен обвинител, во рок од осум работни дена.

Доколку министерот за земјоделство, шумарство и водостопанство не одлучи во рок од ставот 12 на овој член, подносителот на барањето може да поведе управен спор пред надлежниот суд.

Против решението од ставот 3 на овој член откупувачот на тутун може во рок од 15 дена од денот на приемот на истото да изјави жалба до Државната комисијата за одлучување во управна постапка и постапка од работен однос во втор степен.

Член 27

Правното лице кое за прв пат се запишува во регистарот на откупувачи на тутун треба да располага со:

- простории за сместување, чување и индустриска обработка на тутун во сопственост или со договор за закуп од најмалку 3 години, под услов да не се користат од друг откупувач,

- соодветна опрема за индустриска обработка на тутун во сопственост или со договор за закуп од најмалку 3 години, под услов да не се користи од друг откупувач,

- соодветен простор за сместување на обработениот тутун во сопственост или со договор за закуп од најмалку 3 години, под услов да не се користи од друг откупувач,

- вработени лица: најмалку едно лице со високо образование и едно лице со средно образование на неопределено работно време од областа на растителната биотехнологија (поледелство, производство и преработка на тутун или преработка на земјоделски-растителни производи) и

- бизнис план во кој ќе се содржат сите податоци и пресметки за планираните површини и количини на тутун во тековната година, со образложение за обезбедување на условите согласно член 9, член 14 став 1 алинеја 11, 12 и 13 и член 15, како и условите од алинеите 1, 2, 3 и 4 на овој став.

Откупувачот запишан во Регистарот на откупувачи на тутун треба да располага со:

- простории за откуп, сместување, чување и индустриска обработка на тутун,

- соодветна опрема за откуп и индустриска обработка на тутун,

- соодветен простор за сместување на обработениот тутун,

- вработени лица: најмалку едно лице со високо образование од областа на растителната биотехнологија (поледелство, производство и преработка на тутун или преработка на земјоделски-растителни производи) и најмалку едно лице со средно образование на неопределено работно време, од областа на растителната биотехнологија како и од областа на производство и обработка на тутун,

- доказ за обезбеден семенски материјал за договорени површини на тутун согласно член 9 став 2 од овој закон и согласно Законот за семенски и саден материјал и

- извештај за исплатени финансиски обврски за откупениот тутун од претходната реколта и намирените обврски согласно со членот 34 од овој закон до Министерство за земјоделство, шумарство и водостопанство најдоцна до 15 април во тековната година.

Член 28

Откупувачот е должен пред откупот на тутунот од тековната реколта а најдоцна до први ноември да ги пријави до Министерството за земјоделство, шумарство и водостопанство и до Државниот инспекторат за земјоделство локациите на сите откупни пунктови во кои ќе се врши откуп на тутун заради вршење увид за исполнување на условите согласно овој закон.

Откупувачот е должен да отвори откупни пунктови во населени места со договорено производство повеќе од 200 тони тутун.

Доколку откупувачот има договорено производство на тутун од најмалку 100 тони во рамките на границата на секоја локална самоуправа должен е да отвори откупни пунктови и да го откупи целокупното договорено производство на тутун на таа територија.

Откупувачот може да отвори откупни пунктови во населени места и во границата на локалната самоуправа каде има помалку од договореното производство наведено во ставовите 2 и 3 на овој член.

Член 29

Откупувачот е должен најдоцна до почетокот на откупот на тутун да обезбеди финансиски инструмент за обезбедени средства за исплата на целокупната договорена количина на тутун, по основ на договори за кредитни линии, договори за заеми или други законски извори на финансиски средства во кои ќе бидат наведени расположливите финансиски средства и динамиката на прилив на средствата за време на откупот на тутунот од тековната реколта.

За обезбедените средства согласно ставот 1 на овој член откупувачот е должен писмено да го извести Државниот инспекторат за земјоделство.

Државниот инспекторат за земјоделство во рок од еден ден врши проверка на вкупниот износ на финансиски средства според висината на просечната откупна цена од претходните три реколти на ниво на државата, сочинува записник за извршениот инспекциски надзор и податоците од записникот ги внесува во електронскиот систем од член 8 на овој закон.

Откупувачот на тутун средствата од ставот 1 на овој член ги води на посебна сметка за исплата на откупениот тутун а износот на исплатените средства и износот за исплатените аванси и надоместокот за организирањето и застапувањето на претставникот од Сојузот на здруженијата на тутунопроизводители ги внесува во електронскиот систем од член 8 на овој закон.

Доколку износот на исплатените средства од ставот 4 на овој член не ја покрива целосно исплатата на тековно откупените количини тутун, (односно истите се исцрпени), откупот на тутунот може привремено да се запре до обезбедување на остатокот од потребните средства за исплата на откупениот тутун.

Дополнително обезбедените средства ќе ги констатира Државниот инспекторат за земјоделство на начин и постапка согласно став 3 на овој член.

Член 30

Државниот инспекторат за земјоделство кај регистрираните откупувачи, најмалку еднаш во годината врши увид на исполнувањето на условите од членот 27 став 2 на овој закон.

Откупувачите особено се должни да поднесат барање најдоцна 10 дена пред почетокот на откупот на тутун согласно Законот за Државниот инспекторат за земјоделство.

Записникот за извршениот увид од ставовите 1 и 2 на овој член се доставува до Министерството за земјоделство, шумарство и водостопанство.

Член 31

Министерот за земјоделство, шумарство и водостопанство врз основа на записник од Државен инспекторат за земјоделство со решение го брише запишаниот откупувач од Регистарот од членот 25 на овој закон во следниве случаи:

* по писмено барање од органот на управување на запишаниот откупувач;
* при објавување на ликвидација или отворена стечајна постапка;
* доколку се утврди дека откупувачот дал неточни податоци при запишување во регистарот;
* не ги отвора пријавените откупни пунктови и не врши откуп согласно овој закон;
* не обезбедува сертифициран семенски материјал согласно овој закон;
* не врши процена согласно Правилникот за мерила за квалитативна и квантитативна процена на суровиот тутун;
* кога ќе престане да исполнува најмалку еден од условите од член 27 став 2 на овој закон.

Против решението од ставот 2 на овој член откупувачот може да изјави жалба во рок од 15 дена од денот на добивањето до Државната комисија за одлучување во управна постапка и постапка од работен однос во втор степен.

По правосилноста на решението од ставот 2 на овој член откупувачот се брише од Регистарот на откупувачи на тутун.

Член 32

Откупот на тутунот произведен во тековната година започнува во сите откупни пунктови кои се пријавени согласно член 28 став 1 на овој закон најдоцна од 15 декември во тековната производна година и завршува најдоцна до 28 февруари во наредната година.

Откупувачот утврдува план за динамика за планираните количини за откуп на тутунот од тековната реколта по региони и по производители пред почетокот на откуп и по истиот треба да се придржува.

Планот за откуп од став 2 на овој член откупувачот го доставува до Државен инспекторат за земјоделство најдоцна три дена пред почетокот на откупот.

Откупувачот е должен да ги извести производителите со кои склучил договор, за деновите на преземањето на тутунот, најдоцна 10 календарски денови пред планираниот почеток на откупот во рамките на рокот од став 1 на овој член.

Производителот е должен да го предаде тутунот во денот според известувањето доставено од откупувачот согласно ставот 2 на овој член, а доколку е спречен да го достави тутунот во определениот термин, откупувачот му определува друг термин.

Член 33

Откупот на тутун се врши според мерила за квалитативна и квантитативна процена.

Мерилата од ставот 1 на овој член ги пропишува министерот за земјоделство, шумарство и водостопанство.

Член 34

Откупувачот е должен пред почетокот на откупот на тутунот во просториите за откуп да истакне мостри на тутунот по типови и класи согласно со мерилата од членот 32 на овој закон.

Мострите од ставот 1 на овој член мора да бидат верифицирани и заверени, најдоцна до 15 ноември од комисија составена од пет члена од кои, два претставника од Министерството за земјоделство, шумарство и водостопанство, претставник од откупувачите, претставник од научната установа од областа на тутунот и претставник од највисоката асоцијација на тутунопроизводители.

Верифицираните мостри се подигаат во ист ден од страна на сите откупувачи на тутун по претходно известување од комисијата.

Комисијата од ставот 2 на овој член ја формира министерот за земјоделство, шумарство и водостопанство.

Член 35

Проценителот кој има лиценца за процена на тутун, процената ја врши во просторијата наменета за откуп на тутун.

Проценителот, процената на тутунот ја врши јавно во присуство на производителот и претставникот на здружението кој има лиценца.

Највисоката асоцијација на тутунопроизводители-Сојуз на здруженија на тутунопроизводители е должна да обезбеди постојано присуство на претставник при процената на тутунот.

Надоместокот за организирањето и застапувањето на претставникот од здружението на тутунопроизводители при откупот на тутунот и на претставниците од комисијата за повторна процена на тутунот од член 37 на овој закон е на товар на производителот, го засметува откупувачот при исплатата на откупениот тутун и го уплатува на сметката на највисоката асоцијација на тутунопроизводители.

Висината на надоместокот од ставот 3 на овој член во зависност од фактичките реални трошоци за организирање и застапување на претставникот од здружението ја определува највисоката асоцијација на тутунопроизводители пред почетокот на откупот на тутунот, по претходна согласност од Министерството за земјоделство, шумарство и водостопанство.

Член 36

Проценителот ги одредува типот и класата на тутунот според мострите од членот 33 на овој закон, количината одбитоците и спорниот тутун за секоја паковна единица, ги објавува јавно и ги забележува во книгата за процена што ја води откупувачот.

Производителот добива од откупувачот заверена дневна потврда за предадениот тутун во која е наведена бруто и нето тежина, дара и одбитоци (песок, влага и други страни материи) и податоци за спорен тутун по класа и килограми.

Формата, содржината и начинот на водење на книгата за процена и дневната потврда за предадениот тутун ја пропишува министерот за земјоделство, шумарство и водостопанство.

Член 37

Производителот или претставникот на Сојузот на здруженијата на тутунопроизводители може да даде приговор за процената во однос на квалитетот и квантитетот на тутунот за откуп во моментот на предавањето на тутунот.

Откупувачот е должен тутунот кој е предмет на приговорот од ставот 1 на овој член да го прими и да го евидентира во книгата за приговори и наредниот ден по електронски пат да го пријави до комисија за повторна процена формирана од подрачната единица на Министерството за земјоделство, шумарство и водостопанство за подрачјето каде што се откупува тутунот.

Во една подрачна единица на Министерството за земјоделство, шумарство и водостопанство може да се формираат една или повеќе комисии за спорни тутуни во зависност од потребите.

Производителот е должен спорниот тутун да го остави во откупниот пункт каде што е извршена процената.

Комисијата од ставот 2 на овој член е составена од по еден претставник на Министерството за земјоделство, шумарство и водостопанство, откупувачот и здружението на тутунопроизводители. Претставникот од Министерството за земјоделство, шумарство и водостопанство е претседател на комисијата.

Членовите на комисијата мора да ги исполнуваат условите за проценител од членот 43 на овој закон.

Откупувачот на тутун и Сојузот на здруженијата на тутунопроизводители се должни да обезбедат претставници за работа на комисијата.

Комисијата од ставот 2 на овој член во рок од еден ден од денот на приемот на приговорот врши повторна процена на оспорениот тутун и за својата работа води записник.

Комисијата одлучува со мнозинство на гласови и одлуката за процената на комисијата е конечна и се заведува во книгата за приговори.

Откупувачот и производителот не смеат да ја попречуваат работата на комисијата.

Формата, содржината и начинот на водење на книгата за приговори ја пропишува министерот за земјоделство, шумарство и водостопанство.

Член 38

Откупувачот е должен да води посебна евиденција за откупените и обработените количини на тутун од тековната реколта и да ги внесе во електронскиот систем од член 8 на овој закон.

Откупените количини на тутун од тековната реколта, откупувачот е должен да ги пријави најдоцна до крајот на месец март во наредната година.

Формата и содржината на евиденциите за откупени и обработени количини на тутун, начинот на водењето, како и доставувањето на евиденцијата ги пропишува министерот за земјоделство, шумарство и водостопанство.

Член 39

Производителот е должен при транспортот на произведениот суров тутун во лист до просториите од членот 27 на овој закон, да носи договор и евидентен лист за пријавено производство заверен од подрачната единица на Министерството за земјоделство, шумарство и водостопанство и од откупувачот.

Откупувачот е должен при транспортот на откупените количини до местото на складирање, да носи соодветен документ (испратница по откупни класи и број на бали и/или картонски кутии), со кој ќе докаже дека тутунот е откупен.

Член 40

Се забранува купување, прекупување, продажба и препродажба на суров тутун во лист или режан тутун, како и неовластено располагање со машини, алати, уреди и опрема кои се користат за изработка на тутунски производи спротивно на одредбите на овој закон.

Член 41

Се забранува извоз на необработен суров тутун неманипулиран во индустриски класи и непакуван во тонга бали или во картонски кутии.

Член 42

Промет на обработен тутун и извоз може да вршат правни лица регистрирани за промет и/или извоз во трговскиот регистар.

Увоз на необработен и обработен тутун може да вршат правни лица регистрирани согласно членовите 26, 27 и 69 на овој закон.

За промет, извоз и увоз на тутун се издава уверение за квалитет-сертификат согласно овој закон и согласно Законот за државен инспекторат за земјоделство.

V. НАЧИН НА СПРОВЕДУВАЊЕ НА ИСПИТОТ ЗА ДОБИВАЊЕ

НА ЛИЦЕНЦА ЗА ПРОЦЕНА НА ТУТУН

Член 43

Процената на тутунот ја врши проценител кој има лиценца за процена на тутун издадена од Министерството за земјоделство, шумарство и водостопанство.

Формата и содржината на лиценцата од ставот 1 на овој член ја пропишува министерот за земјоделство, шумарство и водостопанство.

Кандидатите за полагање на испит за лиценца за процена на тутунот треба да бидат:

- со соодветно високо, вишо или средно образование од областа на растителна биотехнологија, технологијата за производство и обработка на тутун или преработка на земјоделски-растителни производи со или без работно искуство или

- без соодветно високо образование, а со две години работно искуство, вишо образование со три години работно искуство или средно образование со четири години работно искуство во областа на технологијата за производство и обработка на тутун или

- со несоодветно високо, вишо или средно образование и да е производител на тутун најмалку пет години и

-да има сертификат за завршена обука за полагање на испит за добивање на лиценца за проценител на тутун.

Начинот на бодување и потребната литература за полагање на испит за добивање на лиценца за процена на тутунот ги пропишува министерот за земјоделство, шумарство и водостопанство.

Член 44

За добивање на лиценцата од член 43 на овој закон се завршува обука за вршење на процена на тутун и се полага испит за добивање на лиценца за проценител на тутун пред комисија што ја формира министерот за земјоделство, шумарство и водостопанство.

Обуката од ставот 1 на овој член ја изведува овластена институција од областа на тутунското производство најмалку еднаш годишно за што издава сертификат за обука за вршење на процена на тутун.

Институцијата од ставот 2 на овој член ја овластува министерот за земјоделство, шумарство и водостопанство со решение, по претходно спроведена постапка за овластување.

Институцијата за да биде овластена треба да ги исполнува следниве услови:

-да е наставно научна високообразовна институција од областа на тутунското производство,

-да има вработено најмалку три доктори на науки за соодветниот вид обуки и

-да поседува соодветни простории и опрема за изведување на обуките.

Проценителите кои имаат лиценца за процена на тутун се должни да посетуваат дообука на секоја петта година од датумот на добивањето на лиценцата, а проценителите кои добиле лиценца пред 2011 година треба да извршат дообука за да бидат вклучени во откупот на тутун од реколта 2016 година.

Овластената институција од ставот 3 на овој член врши дообука на проценителите за што издава сертификат за завршена дообука за процена на тутун.

Трошоците за спроведување на обуката и дообуката се на товар на буџетот на Република Македонија, а средствата ќе бидат обезбедени согласно член 101 од Законот за земјоделство и рурален развој и Програмата за рурален развој.

Член 45

Испитот се состои од два дела и тоа:

- прв дел (теоретски дел), со кој се проверува теоретското знаење на кандидатите и способноста за примена на Законот за тутун и тутунски производи и потребната литература согласно член 43 став 4 од овој закон по електронски пат со одговарање на определен број прашања во вид на решавање на електронски тест на компјутер и

- втор дел (практичен дел) од испитот со кој се врши директна проверка на кандидатите во познавањето на тутунската суровина за квалитативно и квантитативно проценување при превземањето (откупот) на суровиот тутун во лист, согласно Правилникот за квалитативна и квантитативна процена на суровиот тутун во лист.

Член 46

Прашањата од првиот и вториот дел од испитот ги изработува овластена научно-образовна институција од областа на тутунското производство.

Прашањата од првиот дел од испитот и вториот дел од испитот ги верификува Комисија составена од пет преставници од Министерство за земјоделство, шумарство и водостопанство и овластените установи од областа на тутунското производство.

Комисијата од ставот 2 на овој член врши и ревизија и ажурирање на базите на прашања и базите на студии на случај најмалку еднаш годишно.

При ревизијата Комисијата особено ги има во предвид измените на правните прописи на кои е засновано прашањето, односно случајот, бројот на кандидати кои го одговорале, успешноста во одговарањето на истите, како и други критериуми кои можат да влијаат на подобрувањето на квалитетот на испитот за добивање на лиценца за процена на тутун.

Врз основа на извршената ревизија и ажурирање на базите на прашања и базите на студии на случај, Комисијата одлучува прашањата и студиите на случај да бидат изменети или целосно отстранети од испитот.

Членовите на Комисијата за верификација од ставот 2 на овој член имаат право на паричен надоместок што го определелува министерот за земјоделство, шумарство и водостопанство.

Износот на паричниот надоместок од ставот 6 на овој член се определува врз основа на бројот на изготвени прашања и студии на случај, како и сложеноста на материјата.

Годишниот паричен надоместок од ставот 6 на овој член не го надминува нивото на просечна плата исплатена во Република Македонија за предходната година објавена од Државен завод за статистика.

Научно-образовната институција од ставот 1 на овој член ја овластува министерот доколку ги исполнува следниве услови:

- имаат вработено најмалку две лица со високо образование од областа на земјоделските науки со најмалку двегодишно работно искуство во областа на тутунското производство и

- располагаат со соодветни простории опремени со потребна опрема и тутунска суровина за изведување на практичниот дел од испитот.

За овластувањето од ставот 9 на овој член министерот издава решение.

За добивање на решението од ставот 10 на овој член научно-образовната институција поднесува барање за овластување кое во прилог ги содржи доказите за исполнување на условите утврдени во ставот 9 на овој член.

Формата и содржината на барањето од ставот 11 на овој член ја пропишува министерот за земјоделство, шумарство и водостопанство.

Решението за овластување од ставот 10 на овој член се објавува во „Службен весник на Република Македонија“.

Министерот со решение ќе го одземе овластувањето од овластената научно-образовна институција од областа на тутунското производство ако утврди дека престанала да ги исполнува условите утврдени во ставот 9 на овој член.

Против решението од ставот 14 на овој член, подносителот на барањето може во рок од 15 дена од денот на приемот на решението да изјави жалба до Државната комисија за одлучување во управна постапка и постапка од работен однос во втор степен.

Член 47

Стручните и административните работи за потребите на спроведување на првиот дел од испитот за полагање за добивање на лиценца за процена на тутун ги врши Министерството за земјоделство, шумарство и водостопанство, а испитот технички го спроведува правно лице регистрирано во Централниот регистар.

Член 48

Испитот се полага најмалку еднаш годишно, во периодот од 1 октомври до 31 јануари.

Член 49

Барањето за полагање на испитот за полагање за добивање на лиценца за процена на тутун кандидатот го поднесува до Министерството за земјоделство, шумарство и водостопанство.

Член 50

Министерот за земјоделство, шумарство и водостопанство или од него овластено лице, со решение утврдува дали кандидатот ги исполнува условите за полагање на испитот за добивање на лиценца за процена на тутун.

Против решението со кое е одбиено барањето за полагање на испитот, може да се поведе управен спор пред надлежен суд во рок од 30 дена од приемот на решението.

Член 51

На кандидатот на кој му е одобрено барањето за полагање на испит за добивање на лиценца за процена на тутун му се определува времето и местото за полагање на испитот, а кандидатот се известува најдоцна во рок од осум дена пред полагање на испитот.

На кандидатот мора да му се овозможи да започне да го полага испитот во првата наредна сесија од денот на одобреното барање за полагање на испитот.

Член 52

Првиот дел од испитот за добивање на лиценца за процена на тутун се полага во просторија за полагање на испит, посебно опремена за полагање на стручен испит.

Јавноста се информира за датумот и времето на полагањето на испитот најмалку три дена пред одржувањето на испитот за добивање на лиценца за процена на тутун.

Полагањето на првиот дел од испитот се снима и во живо се емитува на веб страницата на Министерството за земјоделство, шумарство и водостопанство, а ако поради технички причини снимањето се прекине, снимката од целиот испит се поставува на веб страницата на Министерството за земјоделство, шумарство и водостопанство.

Правното лице кое го спроведува првиот дел од испитот за добивање на лиценца за процена на тутун треба да ги исполнува просторните услови и материјално-техничката и информатичката опрема на просториите за полагање на испитот кои услови поблиску ги пропишува министерот за земјоделство, шумарство и водостопанство.

Во просторијата за полагање на првиот дел од испитот за време на полагање на испитот се присутни двајца претставници од Министерството за земјоделство, шумарство и водостопанство, еден претставник од Владата на Република Македонија на предлог на Канцеларијата на претседателот на Владата и еден претставник на Министерството за информатичко општество и администрација (информатичар).

Член 53

Пред почетокот на полагањето на испитот за добивање на лиценца за процена на тутун претставникот од Министерството за земјоделство, шумарство и водостопанство го утврдува идентитетот на кандидатот со увид на лична карта.

На кандидатот за време на полагањето на првиот дел од испитот не му се дозволува користење на закони, закони со коментар и објаснување, мобилен телефон, преносни компјутерски уреди и други технички и информатички средства, претходно подготвени предмети и слично.

На кандидатот за време на полагањето на првиот дел од испитот не му се дозволува да контактира со други кандидати или лица освен со информатичарот од членот 52 став 5 на овој закон, во случај доколку има технички проблем со компјутерот.

Ако техничките проблеми со компјутерот бидат отстранети за пет минути испитот продолжува, а доколку не бидат отстранети во овој рок испитот само за тој кандидат се прекинува и ќе се одржи во рок од најмногу три дена од денот на прекинувањето на испитот.

Ако има проблеми со повеќе од пет компјутери и ако тие не бидат отстранети во рок од пет минути испитот се прекинува за сите кандидати што го полагаат испитот и ќе се одржи во рок од најмногу три дена од денот на прекинувањето на испитот.

Доколку кандидатот при полагањето на првиот дел од испитот постапува спротивно од ставовите 2, 3 и 4 на овој член нема да му се дозволи натамошно полагање на испитот во таа испитна сесија.

Овластените претставници од членот 52 став 5 на овој закон за време на полагањето на испитот не смеат да се задржуваат подолго од пет секунди во непосредна близина на кандидатот кој го полага испитот, освен во случај на отстранување на технички проблем кога не смеат да се задржат подолго од пет минути.

Член 54

Ако во текот на полагањето на испитот настанат оправдани причини поради кои кандидатот не може да го продолжи полагањето на испитот (болест, породилно отсуство, школување во странство и слично), ќе се прекине испитот за определено време, кое не може да биде подолго од шест месеци.

Решение за продолжување на испитот донесува министерот за земјоделство, шумарство и водостопанство по молба на кандидатот. Молбата се поднесува во рок од осум дена од престанокот на причините за одлагање на испитот, но најдоцна во рок од шест месеци.

Ако кандидатот не поднесе молба за продолжување на испитот во рокот определен во ставот 2 на овој член ќе се смета дeка испитот не го положил.

Против решението на министерот за земјоделство, шумарство и водостопанство од ставот 2 на овој член кандидатот може да се поведе управен спор пред надлежниот суд во рок од 30 дена од денот на приемот на решението.

Во продолжувањето на испитот кандидатот не го полага оној дел од испитот што претходно веќе го има полагано.

Член 55

Испитот за добивање на лиценца за процена на тутун започнува со полагање на првиот дел (теоретскиот дел), а потоа на вториот дел (практичен дел).

Член 56

Првиот дел од испитот се полага за секоја соодветна област и содржи најмалку 10 прашања со пет опции за заокружување од кој едната е точна, две се слични, една не е точна во мал обем (на неа се губат мал број поени) и една не е точна во голем обем (на неа се губат поголем број поени).

Доколку кандидатот не го положил првиот дел од испитот согласно со ставот 1 на овој член ќе се смета дeка испитот не го положил.

Член 57

Стручните, административните работи и просторните услови за потребите на спроведување на вториот дел од испитот согласно член 45 став 1 алинеја 2 на овој закон ги вршат Министерството за земјоделство, шумарство и водостопанство и научно-образовна институција од областа на тутунското производство, врз основа на договор за институционална соработка.

Член 58

Полагањето на првиот дел од испитот се врши со одговарање на определен број прашања во вид на решавање на електронски тест на компјутер.

Прашањата од тестот, зависно од тежината, се вреднуваат со поени определени во тестот.

Прашањата содржани во тестовите за полагање на првиот дел на испитот и нивните одговори, се чуваат во електронски систем за полагање на испит за добивање на лиценца за процена на тутун.

Електронскиот систем од ставот 3 на овој член содржи и јавно достапна база од најмалку 100 прашања.

Во електронскиот систем е содржано и посочување на прописите и стручната литература во кои се содржани одговорите на прашањата од првиот дел од испитот.

Резултатите од полагањето на првиот дел од испитот му се достапни на кандидатот на компјутерот на кој го полагал испитот, веднаш по неговото завршување.

Член 59

На денот на полагањето на првиот дел од испитот претставникот на Министерството за земјоделство, шумарство и водостопанство му дава на кандидатот пристапен код, односно лозинка со кој му се одобрува пристап во електронскиот систем од членот 58 од овој закон.

По одобрувањето на пристапот кандидатот добива електронски тест за првиот дел од испитот, компјутерски генерирани, чија содржина по случаен избор ја одредува софтверот на електронскиот систем од членот 58 став 3 од овој закон, од базите од членот 58 став 4 од овој закон.

Првиот дел од испитот содржат упатство за начинот на решавање на истиот за кое претставникот на Министерството за земјоделство, шумарство и водостопанство дава појаснување пред да започне полагањето на испитот.

Електронскиот систем за полагање на испитот не може да дозволи постоење на идентична содржина на електронски тест за првиот дел од испитот во една сесија за повеќе од еден кандидат.

Член 60

Во случај на спреченост на спроведување на првиот дел од испитот, поради причини што доведуваат до техничка неможност на функционирање на електронскиот систем од членот 58 од овој закон, полагањето на испитот се прекинува.

Доколку причините од ставот 1 на овој член се отстранат во рок од 60 минути од прекинувањето на испитот истиот продолжува веднаш по нивното отстранување.

Доколку причините од ставот 1 на овој член не се отстранат во рокот од ставот 2 на овој член испитот се презакажува за друг термин.

Член 61

Вкупното траење на времето определено за одговарање на прашањата од првиот дел од тестот за полагање на испитот изнесува 120 минути.

Се смета дека испитот го положил оној кандидат кој со точни одговори на прашањата од тестот постигнал најмалку 51% од вкупниот број предвидени позитивни поени.

Член 62

Вкупното траење на времето определено за одговарање на прашањата од секој од практичниот пример од вториот дел изнесува 120 минути.

Се смета дека испитот го положил оној кандидат кој со точни одговори на прашањата од практичниот дел постигнал најмалку 51% од вкупниот број предвидени позитивни поени.

Член 63

На барање на кандидатот, Министерството за земјоделство, шумарство и водостопанство го информира за направените грешки во тестот за полагање на првиот дел од испитот, со овозможување непосреден увид во тестот.

Член 64

Тестовите и практичните примери се користат и се даваат на кандидатот само за време на полагањето на испитот.

Материјалите од одржаните испити, особено хартиените верзии од тестовите и специмените за проверка на точноста на одговорите од првиот дел од испитот за добивање на лиценца за процена на тутун, како и снимките од одржаните испити се чуваат во Министерството за земјоделство, шумарство и водостопанство.

Материјалите од одржаните испити од вториот (практичен дел) од испитот особено хартиените верзии од прашањата, оцените и вкупните бодови за одговорите од вториот дел од испитот за добивање на лиценца за процена на тутун, се чуваат во научно-образовната институција од областа на тутунското производство, врз основа на договор за институционална соработка согласно членот 57 на овој закон.

Министерот за земјоделство, шумарство и водостопанство формира Комисија за ревизија на одржаните испити која во својата работа ги користи материјалите од ставовите 2 и 3 на овој член и во која, покрај другите членови членуваат и претставник од Владата на Република Македонија и информатичар од Министерството за информатичко општество и администрација определен од Владата на Република Македонија.

Комисијата од ставот 3 на овој член се состанува најмалку еднаш годишно и врши ревизија на начинот на спроведување на најмалку две сесии одржани во тековната година.

Комисијата има право да изврши ревизија и на начинот на спроведување на испитите одржани во последните пет години до денот на одржувањето на состанокот на комисијата, но не порано од денот на примена на овој закон.

Доколку Комисијата утврди нерегуларности во спроведувањето на испитот од страна на поединци во смисла на членот 54 на овој закон, предлага одземање на лиценцата од членот 43 на овој закон.

Министерот за земјоделство, шумарство и водостопанство донесува решение за одземање на лиценцата врз основа на предлогот на Комисијата во рок од 3 дена од приемот на предлогот.

Против решението од ставот 7 на овој член може да се поведе управен спор пред надлежен суд во рок од 30 дена од приемот на решението.

Член 65

Трошоците за полагање на испитот ги сноси кандидатот.

Висината на надоместокот од ставот 1 на овој член ја определува министерот за земјоделство, шумарство и водостопанство врз основа на реално направените трошоци за полагање на испитот, неопходни за спроведување на првиот и вториот дел на испитот, подготовката на базите на прашања, спроведувањето на електронскиот тест, изготвување на материјали и покани и изготвување на лиценци за процена на тутун.

Трошоците за полагање на испитот се уплатуваат на сметката на сопствени приходи на Министерството за земјоделство, шумарство и водостопанство.

Ако трошоците не се уплатени на соодветна сметка на Министерството за земјоделство, шумарство и водостопанство, најдоцна 15 дена пред денот определен за почеток на испитната сесија, на кандидатот нема да му се дозволи полагање на испитот.

Ако кандидатот во рок од една година од денот на уплатата на средствата не го полага испитот, уплатените средства се враќаат согласно со закон.

Трошоците за активностите на научно-образовната институција кои ќе бидат утврдени со договорот за институционална соработка од членот 57 на овој закон, паѓаат на товар на Министерството за земјоделство, шумарство и водостопанство, ако во текот на годината нема пријава на кандидати за полагање на испитот.

VI. ПРОИЗВОДСТВО И ПРОМЕТ НА ГОЛЕМО

СО ТУТУНСКИ ПРОИЗВОДИ

Член 66

Производство на тутунски производи можат да вршат правни лица регистрирани во трговскиот регистар за вршење на дејност производство на тутунски производи и запишани во Регистарот на производители, извозници и увозници на тутунски производи што го води Министерството за економија.

Листата на производители, извозници и увозници на тутунски производи од Регистарот од став 1 на овој член се објавува на веб страната на Министерството за економија.

Правните лица од ставот 1 на овој член треба да ги исполнуваат следните услови да:

-располагаат со инсталирана опрема која им овозможува да ги изработат сите фази на производството од подготовка и режење на тутунот до изработка и хигиенско пакување на производот;

-располагаат со соодветна лабораторија за анализа и контрола на квалитетот на тутунските производи;

-располагаат со соодветен простор за сместување на тутун и тутунски производи и

-имаат вработено најмалку две лица со високо образование (агроном, технолог) во производството и надзорот над квалитетот и две лица со средно образование.

Условите од ставот 2 алинеи од 1 до 3 на овој член ги пропишува министерот за економија.

Член 67

Промет на тутунски производи, извоз и увоз, можат да вршат правни лица регистрирани во трговскиот регистар за вршење на дејност извоз и увоз на тутунски производи и запишани во регистарот на производители, извозници и увозници на тутунски производи што го води Министерството за економија.

За промет, извоз и увоз на тутунски производи се издава уверение за квалитет-сертификат согласно член 84 став 6 на овој закон и согласно Законот за Државен инспекторат за земјоделство.

Правните лица од став 1 на овој член треба да ги исполнуваат следниве услови да:

-располагаат со соодветен магацински простор;

-располагаат со соодветна опрема за складирање и

-имаат вработено најмалку едно лице со високо образование и најмалку една година работно искуство во трговијата со тутун.

Условите од ставот 2 алинеи 1 и 2 на овој член ги пропишува министерот за економија.

Член 68

Производителот, извозникот и увозникот на тутунски производи се должни на пропишан образец да поднесат барање до Министерството за економија за запишување во регистарот на производители, извозници и увозници на тутунски производи.

Државниот пазарен инспекторат во рок од 15 дена од денот на приемот на барањето врши увид на исполнувањето на условите од член 66 и член 67 на овој закон, а записникот за извршениот увид го доставува до Министерството за економија.

По утврдувањето на исполнетоста на условите од членовите 66 став 2 и 67 став 3 на овој закон, министерството за економија донесува во рок од 30 дена од денот на поднесување на барањето од став 1 на овој член решение за упис и бришење од регистарот на производители, извозници и увозници на тутунски производи од став 1 на овој член.

Доколку Министерството за економија не донесе решение за упис во регистарот на производители, извозници и увозници на тутунски производи односно не донесе решение за одбивање на барањето во рокот од ставот 1 на овој член, подносителот на барањето има право во рок од три работни дена од истекот на тој рок да поднесе барање до писарницата на министерот за економија, за донесување на решение по поднесеното барање.

Формата и содржината на барањето од ставот 4 на овој член ги пропишува министерот за економија.

Кон барањето за донесување на решението за упис во регистарот на производители, извозници и увозници на тутунски производи подносителот на барањето доставува и копија од барањето од ставот 1 на овој член.

Министерот за економија е должен во рок од пет работни дена од денот на приемот на барањето од став 4 на овој член да донесе решение со кое барањето за издавање на решение за упис во регистарот на производители, извозници и увозници на тутунски производи е уважено или одбиено. Доколку министерот за економија нема писарница, барањето се поднесува во писарницата на седиштето на Министерството за економија.

Доколку министерот за економија не донесе решение во рокот од ставот 7 на овој член, подносителот на барањето може да го извести Државниот управен инспекторат во рок од пет работни дена.

Државниот управен инспекторат е должен во рок од десет дена од денот на приемот на извесувањето од ставот 8 на овој член да изврши надзор во Министерството за економија дали е спроведена постапката согласно со закон и во рок од три работни дена од денот на извршениот надзор да го информира подносителот на барањето за преземените активности.

Инспекторот од Државниот управен инспекторат по извршениот надзор согласно со закон донесува решение со кое го задолжува министерот за економија во рок од десет дена да одлучи по поднесеното барање, односно да го уважи или одбие барањето и да го извести инспекторот за донесениот акт. Кон известувањето се доставува копија од актот со кој одлучил по поднесеното барање.

Доколку министерот за економија не одлучи во рокот од ставот 10 на овој член, инспекторот ќе поднесе барање за поведување на прекршочна постапка и ќе определи дополнителен рок од пет работни дена во кој министерот за економија ќе одлучи по поднесеното барање за што во истиот рок ќе го извести инспекторот за донесениот акт. Кон известувањето се доставува и копија од актот со кој одлучил по поднесеното барање. Инспекторот во рок од три работни дена ќе го информира подносителот на барањето за преземените активности.

Доколку министерот за економија не одлучи и во дополнителниот рок од ставот 10 на овој член, инспекторот во рок од три работни дена ќе поднесе пријава до надлежниот јавен обвинител и во тој рок ќе го информира подносителот на барањето за преземените активности.

Доколку инспекторот не постапи по известувањето од ставот 10 на овој член, подносителот на барањето во рок од пет работни дена има право да поднесе приговор до писарницата на директорот на Државниот управен инспекторат. Доколку директорот нема писарница, барањето се поднесува во писарницата на седиштето на Државниот управен инспекторат.

Директорот на Државниот управен инспекторат е должен во рок од три работни дена да го разгледа приговорот од ставот 13 на овој член и доколку утврди дека инспекторот не постапил по известувањето од подносителот на барањето од ставовите 9 и 10 на овој член и/или не поднесе пријава согласно со ставовите 11 и 12 на овој член, директорот на Државниот управен инспекторат ќе поднесе барање за поведување прекршочна постапка за прекршок утврден во Законот за управната инспекција за инспекторот и ќе определи дополнителен рок од пет работни дена во кој инспекторот ќе изврши надзор во Министерството за економија дали е спроведена постапката согласно со закон и во рок од три работни дена од денот на извршениот надзор да го информира подносителот на барањето за преземените дејствија.

Доколку инспекторот не постапи и во дополнителниот рок од ставот 14 на овој член, директорот на Државниот управен инспекторат ќе поднесе пријава до надлежниот јавен обвинител против инспекторот и во рок од три работни дена ќе го информира подносителот на барањето за преземените дејствија.

Во случај од ставот 15 на овој член, директорот на Државниот управен инспекторат веднаш, а најдоцна во рок од еден работен ден ќе овласти друг инспектор да го спроведе надзорот веднаш.

Во случаите од ставот 16 на овој член, директорот на Државниот управен инспекторат во рок од три работни дена ќе го информира подносителот на барањето за преземените активности.

Доколку директорот на Државниот управен инспекторат не постапи согласно со ставот 14 од овој член, подносителот на барањето може да поднесе пријава до надлежен јавен обвинител, во рок од осум работни дена.

Доколку министерот за економија не одлучи во рок од ставот 12 на овој член, подносителот на барањето може да поведе управен спор пред надлежниот суд.

По објавувањето на подзаконскиот акт од ставот 5 на овој член во „Службен весник на Република Македонија“ истиот се објавува на веб страницата на Министерството за економија.

Против решението од ставот 3 на овој член производителот, увозникот и извозникот на тутунски производи може во рок од 15 дена од денот на приемот на истото да изјави жалба до Државната комисија за одлучување во управна постапка и постапка од работен однос во втор степен.

Министерот за економија ја пропишува содржината и формата на образецот за поднесување барање за запишување во регистарот на производители, извозници и увозници на тутунски производи.

VII. РЕГИСТАР НА ПРОИЗВОДИТЕЛИ, ИЗВОЗНИЦИ И

УВОЗНИЦИ НА ТУТУНСКИ ПРОИЗВОДИ И РЕГИСТАР

НА МАРКИ НА ТУТУНСКИ ПРОИЗВОДИ

Член 69

Министерството за економија води регистар за:

-производители, извозници и увозници на тутунски производи и

-марки на тутунски производи.

Во регистарот на производители, извозници и увозници на тутунски производи се запишуваат производителите, извозниците и увозниците на тутунски производи.

Во регистарот на марки на тутунски производи се запишуваат марките на тутунските производи кои се ставаат во промет во Република Македонија.

Производителите, извозниците и увозниците на тутунски производи се должни во Министерството за економија без одложување да ја пријават секоја промена на името, адресата, седиштето или дејноста.

Производителот, односно увозникот на тутунски производи е должен на пропишан образец да поднесе барање за запишување во регистарот на марки на тутунски производи за секој тутунски производ што е во промет или кој треба да биде ставен во промет на пазарот во Република Македонија.

Министерството за економија на почетокот на секоја година доставува до Државниот Инспекторат за земјоделство податоци за регистрирани производители, извозници и увозници на тутунски производи и марки на тутунски производи.

Министерот за економија ја пропишува формата, содржината и начинот на водење на регистрите од став 1 на овој член, како и содржината на образецот на барањето од став 5 на овој член.

Член 70

Производителите на тутунските производи, увозниците и извозниците на тутунските производи се должни да водат евиденција за производството, извозот, увозот и залихите на тутунските производи.

Правните лица од ставот 1 на овој член должни се да доставуваат до Министерството за економија известување за состојбите од ставот 1 на овој член.

Содржината, обликот и начинот на водење евиденција од ставот 1 на овој член како и на известието од ставот 2 на овој член ги пропишува министерот за економија.

VIII. СЛЕДЕЊЕ НА УПОТРЕБА НА ДОДАТОЦИ И ТЕКСТОВИТЕ НА ПРЕДУПРЕДУВАЊАТА НА ТУТУНСКИТЕ ПРОИЗВОДИ

Член 71

Тутунските производи не смеат да содржат никакви недозволени адитиви. Обработениот тутун и тутунските производи не смеат да содржат штетни материи и други загадувачи/контаминенти (физички, хемиски и биолошки).

Адитивите кои се дозволени да се користат во производство на тутунски производи и нивната точна цел на употреба ги пропишува министерот за земјоделство, шумарство и водостопанство во листа на дозволени адитиви.

Максималното дозволено количество на штетни материи/контаминенти во обработениот тутун и тутунските производи ги пропишува министерот за земјоделство, шумарство и водостопанство во листа на штетни материи и други загадувачи/контаминенти.

За листите од ставите 2 и 3 на овој закон се бара мислење од Министерството за здравство.

Листите од ставите 2 и 3 на овој закон се објавуваат во Службен весник на Република Македонија.

Производителите и увозниците на тутунските производи се должни да достават на пропишан образец податоци за адитивите кои се користат во изработката на тутунските производи до Државниот инспекторат за земјоделство кој врши проверка дали адитивите се во листите за дозволени адитиви.

Формата и содржината на образецот од став 6 на овој член, начинот на неговото доставување и користењето на податоците за адитивите кои се користат во изработката на тутунските производи ги пропишува министерот за земјоделство, шумарство и водостопанство.

Домашните и увезените тутунски производи за пушење не смеат да содржат адитиви кои не се дозволени во Република Македонија.

Домашниот и увезениот обработен тутун, домашните и увезените тутунски производи за пушење не смеат да содржат штетни материи и други загадувачи/контаминенти (физички, хемиски и биолошки), над максимално дозволеното количество на штетни материи/контаминенти.

Не се поднесува барање за употреба на адитиви врз необработениот и обработениот тутун.

Следењето на употребените адитиви, штетните материи и другите загадувачи/контаминенти (физички, хемиски и биолошки) го врши Државниот инспекторат за земјоделство.

Начинот и методите на земање примероци за утврдување на штетните материи и други загадувачи/контаминенти (физички, хемиски и биолошки) во тутунските производи, начинот и методите на мерење на штетни материи и други загадувачи/контаминенти (физички, хемиски и биолошки), адитивите кои се дозволени, како и максимално дозволеното количество на штетни материи/контаминенти во oбработениот тутун и тутунските производи ги пропишува министерот за земјоделство, шумарство и водостопанство.

Член 72

Цигарите што се пуштени во промет не смеат да содржат повеќе од:

-10 мг катран/цигара,

-1 мг никотин/цигара,

-10 мг јаглероден моноксид/цигара.

Забраната од став 1 на овој член не се однесува на производството на цигари што се наменети за извоз во државите во кои оваа забрана не постои.

Податоците од став 1 на овој член мора да бидат втиснати на бочната страна на пакувањето и да покриваат најмалку 10% од страната на која се втиснати, а ако се употребува покрај македонскиот уште еден јазик најмалку 12% од страната на која се втиснати.

Член 73

Се забранува пуштање во промет на цигари што на пакувањето немаат податоци за содржината на катран, никотин и јаглероден моноксид во милиграми по цигара, предвидени со членот 72 став 1 на овој закон.

Член 74

На пакувањето на тутунските производи и на секоја надворешна амбалажа, со исклучок на провидните опаковки и транспортните кутии, што се пуштаат во промет треба да бидат втиснати следните информации:

1. име на тутунскиот производ;

2. опис на тутунскиот производ: цигара, пура, цигарилос, тутун за луле, тутун за цигари, тутун за џвакање, тутун за шмркање;

3. име на производителот и увозникот што овозможува идентификација и адреса,

4. број на парчиња (цигари, пури, цигарилоси) или тежина (тутун за конзумирање, за шмркање, тутун за џвакање);

5. во случај на цигари, квантитативните вредности на катран, никотин и јаглерод моноксид во основниот чад и тоа:

* + “Катран X мг/цигара“ (каде што X е заокружен цел број),
  + “Никотин Y мг/цигара“ (каде што Y е број заокружен на прва децимална точка),
  + “Јаглероден моноксид Z мг/цигара“ (каде што Z е заокружен цел број)
    1. сериски број или еквивалент што ќе овозможи да се одреди местото и датумот на производството на тутунскиот производ;
    2. предупредување за здравјето (со исклучок на бурмутот и тутунот за џвакање):
       1. општо предупредување (на предната страна):
* пушењето убива / пушењето може да убие; или
* пушењето е штетно за вас и за луѓето околу вас.

б) дополнително предупредување (на задната страна):

* пушачите умираат помлади;
* пушењето предизвикува болести на срцето и инфаркт;
* пушењето предизвикува рак на белите дробови;
* пушењето за време на бременост му штети на вашето бебе;
* заштитете ги децата, не дозволувајте да вдишуваат чад;
* вашиот лекар може да ви помогне да се откажете од пушењето;
* пушењето е болест на зависност;
* со престанувањето со пушење ќе го смалите ризикот од сериозни болести;
* пушењето може да предизвика бавна и болна смрт;
* побарајте помош за да престанете да пушите;
* пушењето може да го намали протокот на крв и да предизвика импотенција;
* пушењето предизвикува стареење на кожата;
* пушењето може да ја намали плодноста и

- чадот од цигарите содржи бензен, нитросамин, формалдехид и цијановодород.

в) дополнително предупредување со слика (на задната страна) од која е јасно видливо штетното дејство на пушењето преку која е отпечатена една од пораките од потточка б) на овој став.

Информациите од став 1 на овој член со исклучок на точките 1 и 6 освен на македонски јазик и кирилско писмо може да бидат напишани и на друг јазик што го зборуваат најмалку 20% од граѓаните и неговото писмо, во зависност од проценката на производителот или увозникот.

Општото предупредување мора да покрива најмалку 30% вклучувајќи ја и рамката на предната страна, а дополнителното предупредување најмалку 40% вклучувајќи ја и рамката на задната страна на соодветната површина на единечното пакување на тутунскиот производ на која е втиснато.

Доколку информациите од став 3 на овој член се пишуваат покрај на македонскиот уште на еден јазик, општото предупредување мора да покрива најмалку 32% вклучувајќи ја и рамката на предната страна, а дополнителното предупредување најмалку 45% на задната страна на соодветната површина на единечното пакување на тутунскиот производ на која е втиснато.

Примената на општото и дополнителното предупредување треба да биде наизменична (ротирачка) на начин да гарантира редовна појава на сите предупредувања т.е. да овозможи секое предупредување да се појави подеднакво на произведените количини.

Член 75

Пакувањата од тутунски производи, со исклучок на цигарите, чија најдобро видлива површина е поголема од 75 см2 мора да ги содржи предупредувањата од членот 74 став 1 точка 7 на овој закон, кои ќе покриваат најмалку површина од 22,5 см2 на предната и 22,5см2 на задната страна на пакувањето, а ако се употребува покрај македонскиот уште еден јазик, најмалку површина од24 см2 на предната и 24 см2 на задната страна на пакувањето.

Член 76

Текстовите на предупредувањата од член 74 став 1 точка 7 од овој закон мораат да бидат втиснати:

* + 1. со болдирани, мали (освен првата буква од пораката и таму каде што е потребно поради соодветните граматички правила), во црни букви, Хелветика фонт, на бела позадина.
    2. на дел на пакувањето кој не е наменет за отварање или фрлање при отворање на пакувањето;
    3. во средината на површината на која се бара да биде отпечатен текстот треба да биде и паралелен со работ на врвот од секое пакување;
    4. така да не е можно да се отстранат или уништат, ниту да се сокријат со потемнување или со покривање со други натписи или симболи.

Големината на буквите за секое предупредување на пакувањата на тутунските производи и сликите треба да биде определена на тој начин, што во најголема можна мера ќе ја покрива површината на просторот, кој е пропишан во членот 74 ставови 3 и 4 и во членот 75 од овој закон за таквите предупредувања.

Текстовите на податоците од членот 72 став 1 на овој закон и предупредувањата од членот 74 став 1 точка 7 на овој закон мора да бидат ставени во рамка, при што ширината на рамката не може да биде помала од 3 мм, ниту поголема од 4 мм.

Предупредувањата од членот 74 став 1 точка 7 на овој закон не смеат да бидат отпечатени на контролната маркица залепена на пакувањето на тутунскиот производ.

Предупредувањата од членот 74 став 1 точка 7 на овој закон можат да бидат втиснати и на налепница, под услов налепницата да не може да се отстрани.

Одредбата од ставот 5 на овој член не се однесува на пакувањето на цигари.

Сликите од штетното дејство на тутунот од членот 74 став 1 точка 7 потточка в) на овој закон ќе ги пропише министерот за здравство.

Член 77

Не е дозволено впишување на пакувањето на тутунските производи на текстови, описи или други знаци кои содржат ознаки, зборови или изрази што упатуваат или сугерираат на тоа дека тој вид на производ е помалку штетен од другите (пример: Low tar, light, mild, ultra light, односно малку катран, лесен, благ, ултра лесен и други слични ознаки).

IX. ПРОМЕТ НА ТУТУНСКИ ПРОИЗВОДИ

Член 78

Се забранува ставање во промет на тутун за орална употреба.

Член 79

Тутунските производи кои што ги содржат податоците во согласност со одредбите на овој закон и со пријавените податоци внесени во регистрациониот лист од регистарот на марки од членот 69 став 3 на овој закон, можат да се пуштат во прометот на пазарот на Република Македонија.

Член 80

Се забранува продажба на одделни цигари и/или други тутунски производи надвор од оригиналното пакување на производителот, со исклучок на пурите.

X. ФИНАНСИРАЊЕ

Член 81

За финансирање на активностите во примарното тутунско производство и за промоција на извозот, средствата се обезбедуваат од Буџетот на Република Македонија.

Член 82

Средствата за финансирање од членот 81 став 1 на овој закон ќе се користат согласно со програмите донесени од страна на Владата на Република Македонија.

ХI. КОНТРОЛА НА ТУТУН И ТУТУНСКИ ПРОИЗВОДИ

Член 83

Контрола и следење на квалитетот на обработениот тутун при извоз и увоз врши Државниот инспекторат за земјоделство по поднесено барање од правното лице.

Анализа на земените примероци од страна на државниот инспектор за земјоделство за контрола на квалитетот врши акредитирана лабораторија од областа на тутунот која поднесува извештај за квалитет до Државниот инспекторат за земјоделство.

Врз основа на извештајот од ставот 2 на овој член, Државниот инспекторат за земјоделство издава уверение за квалитет-сертификат.

Трошоците за земање на примероци при контролата на квалитетот се на товар на правното лице од член 42 на овој закон, а ќе се пропишат согласно закон за Државен Инспекторат за земјоделство.

Трошоците за анализа на донесените примероци од Државниот инспекторат за земјоделство се на товар на правното лице од член 42 на овој закон, а ги утврдува акредитираната лабораторија.

По добивањето на резултатите, доколку барателот не е задоволен во рок од 24 часа по нивното примање може да поднесе приговор преку Државниот инспекторат за земјоделство до акредитирана лабораторија од областа на тутунот која ги вршела испитувањата. Лабораторијата е должна најдоцна во рок од три дена да се изјасни по приговорот.

Начинот на вршење на контрола на квалитетот на тутунот, формата, содржината и начинот на издавање на уверението од став 2 на овој член, како и начинот и методите на земање примероци и методите за анализа на квалитет на тутунот ги пропишува министерот за земјоделство, шумарство и водостопанство.

Член 84

Контрола и следење на квалитетот и безбедноста на тутунските производи при извоз и увоз врши Државниот инспектор за земјоделство по поднесено барање од правно лице.

Содржината на катран, никотин и јаглероден моноксид во основниот чад на цигарата треба да биде проверена и потврдена од акредитирана лабораторија.

Акредитираната лабораторија ќе ги утврди измерените податоци во споредба со содржината на катран, никотин и јаглероден моноксид во тутунските производи наведени на пакувањето на тутунските производи и поднесува извештај за квалитет на тутунските производи до Државниот инспекторат за земјоделство.

Трошоците за земање на примероци за контрола на квалитетот и безбедноста на тутунските производи се на товар на правното лице од членовите 66 и 67 на овој закон, а ќе се пропишат согласно Закон за Државен инспекторат за земјоделство.

Трошоците за анализа на донесените примероци на тутунски производи од страна на Државниот инспекторат за земјоделство се на товар на правното лице од членовите 66 и 67 на овој закон, а ги утврдува акредитираната лабораторија.

Врз основа на извештајот од ставот 3 на овој член, Државниот инспекторат за земјоделство издава уверение за квалитет-сертификат.

Утврдувањето на содржината на катран, никотин и јаглерод моноксид кај цигарите се врши врз основа на меѓународно признати стандарди: ISO 4387 за содржината на катран, ISO 3400 или ISO 10315 за содржината на никотин и ISO 8454 за содржината на јаглерод моноксид.

Адекватноста на содржината на катран, никотин и јагленород моноксид наведени на пакувањето ќе се потврдат во согласност со стандардот ISO 8243.

Член 85

Државниот инспекторат за земјоделство спроведува мониторинг кај домашниот производител и увозникот на тутунските производи.

Мониторингот е задолжителен најмалку еднаш во календарска година и со него се вршат мерења на состојките од член 71 и 72 на овој закон.

Домашниот производител и увозникот на тутунски производи се должни да извршат мерење на состојките од член 71 и 72 на овој закон во акредитирана лабораторија на сите регистрирани марки цигари од секоја произведена односно увезена партија пред пуштање во промет.

Трошоците за земање на примероци за мерење на состојките на тутунските производи се на товар на правното лице од членовите 66 и 67 на овој закон, а ќе се пропишат согласно закон за Државен Инспекторат за земјоделство.

Трошоците за анализа на донесените примероци тутунски производи од страна на Државниот инспекторат за земјоделство се на товар на правното лице од членовите 66 и 67 на овој закон, а ги утврдува акредитираната лабораторија.

По добивањето на резултатите, доколку производителот односно увозникот не се задоволни во рок од 24 часа по нивното примање може да поднесат приговор преку Државниот инспекторат за земјоделство до акредитирана лабораторија која ги вршела испитувањата која е должна најдоцна во рок од три дена да се изјасни по приговорот.

Начинот на вршење на контрола на квалитет и безбедност на мерењето на состојките, формата, содржината и начинот на издавање на уверението од член 84 став 6 на овој закон, како и начинот и методите на земање примероци за анализа на квалитет на тутунските производи ги пропишува министерот за земјоделство, шумарство и водостопанство.

ХII. НАДЗОР

Член 86

Надзор над спроведувањето на одредбите од овој закон врши Министерството за земјоделство, шумарство и водостопанство и Министерството за економија.

Инспекциски надзор над спроведувањето на одредбите на овој закон врши Државниот инспекторат за земјоделство и Државниот пазарен инспекторат.

Член 87

Државниот инспектор за земјоделство ќе донесе решение со кое ќе го забрани производството, прометот на обработениот тутун, извозот, увозот и пуштањето во промет на тутунските производи, ако:

1) утврди дека производителот на тутун врши производство без да склучи договор за производство и откуп на тутун со откупувачот (член 6);

2) утврди дека производителот пред да склучи договор за производство и откуп не го пријави производството на тутун од производната година во подрачната единица на Министерството за земјоделство, шумарство и водостопанство, според седиштето или местото на живеење (член 7 став 1);

3) производителот на тутун нема заверен евидентен лист за катастарските парцели од подрачната единица на Министерството за земјоделство, шумарство и водостопанство, на кои ќе врши производство на тутун (член 7 став 2);

4) производителот на тутун не употребува семенски материјал од откупувачите на тутун, а обезбеден од регистриран производител на тутунско семе, согласно со закон (член 9 став 1);

5) производителот и откупувачот при транспортот на тутунот ги немаат потребните документи согласно со членот 39 на овој закон;

6) производителот и извозникот стават во промет обработен тутун без да бидат регистрирани во трговскиот регистар и без уверение за квалитет-сертификат (член 42 ставови 1 и 3);

7) увоз на необработен и обработен тутун без да биде регистриран и без уверение за квалитет (член 42 ставови 2 и 3);

8) производителот, извозникот или увозникот стави во промет тутунски производи без уверение за квалитет-сертификат (член 67 став 2, член 84 став 6);

9) во промет се ставени цигари што на пакувањето немаат податоци за содржината на катран, никотин и јаглероден моноксид во смисла на членот 72 став 1 на овој закон (член 73);

10) во промет е ставен тутун за орална употреба (член 78) и

11) производителот или увозникот не обезбеди мерење на состојките од членот 72 став 1 на овој закон на сите регистрирани марки цигари пред пуштање во промет (член 79).

Производителот на тутун кој врши производство на тутун без издаден евидентен лист и склучен договор за откуп е должен да го уништи насадот.

Тутунскиот насад го уништува лицето кое по било кој основ го поседува или користи земјиштето.

Ако тутунскиот насад не биде уништен од лицето од став 2 на овој член, истото ќе биде уништено комисиски од Државниот инспектор за земјоделство заедно со Министерството за внатрешни работи на сметка на сопственикот или корисникот на земјиштето.

Државниот инспектор за земјоделство со потврда за привремено одземени предмети ќе го одземе привремено одземениот тутун и задолжително ќе го предаде на Агенција за управување со одземен имот согласно Законот за управување со конфискуван имот, имотна корист и одземени предмети во кривична и прекршочна постапка.

Доколку одземениот суров или обработен тутун има употребна вредност и може да се употреби за производство на тутунски производи ќе биде понуден за продажба на овластен откупувач или производител на тутунски производи согласно став 3 на овој член и Законот за продажба на ствари во државна сопственост.

Доколку одземениот суров или обработен тутун е без употребна вредност и не може да се употреби за производство на тутунски производи се уништува од страна на Државниот инспекторат за земјоделство.

Против решението од став 1 на овој член може да се изјави жалба во рок од осум дена од денот на приемот на решението преку Државниот инспекторат за земјоделство до Државна комисија за одлучување во втор степен во областа на инспекцискиот надзор и прекршочната постапка.

Жалбата изјавена против решението од ставот 1 на овој член не го одлага неговото извршување.

Член 88

Државниот инспектор за земјоделство ќе донесе решение за забрана на откуп и/или обработка на тутун, производство и промет на обработен тутун во траење од шест месеца, ако:

1) откупувачот не обезбеди сертифициран семенски материјал од регистриран производител на тутунско семе (член 9 став 2)

2) откупувачот не е запишан во Регистарот на откупувачи на тутун што го води Министерството за земјоделство, шумарство и водостопанство (член 25 став 1) и

3) откупувачот не ги исполнува условите од членот 27 на овој закон.

Против решението од став 1 на овој член може да се изјави жалба во рок од осум дена од денот на приемот на решението преку Државниот инспектор за земјоделство до Државната комисија за одлучување во втор степен во областа на инспекцискиот надзор и прекршочната постапка.

Жалбата изјавена против решението од ставот 1 на овој член не го одлага неговото извршување.

Член 89

Државниот инспектор за земјоделство ќе донесе решение со кое ќе определи рок за отстранување на утврдените недостатоци, ако откупувачот на тутун:

1) не ја пријави секоја промена на името, адресата, седиштето или дејноста (член 25 став 3);

2) не започне со откуп на сите откупни пунктови во предвиден рок и не ги пријави локациите на сите откупни пунктови до Државниот инспекторат за земјоделство (член 28 став 1, член 31 став 1);

3) откупувачот не ја покрива целосно исплатата на тековно откупените количини тутун (член 29 став 6);

3) не утврди динамика на откуп на тутунот од тековната реколта, односно не се придржува кон истата (член 32 став 2);

4) пред почетокот на откуп на тутун, во просториите за откуп не истакне мостри на тутунот по типови и класи (член 34 став 1);

5) процената на тутунот не ја врши со проценител кој ги исполнува условите од одредбите на членот 35 став 1 од овој закон;

6) процената не ја врши во просторија наменета за откуп на тутун, јавно, во присуство на производителот и претставникот на здружението на тутунопроизводители кој има лиценца (член 35 став 2)

7) не води книга за процена на тутун (член 36) и

8) не води посебна евиденција за откупените и обработените количини на тутун од тековната реколта и истите не ги внесува во електронскиот систем на Министерството за земјоделство, шумарство и водостопанство (член 38).

Против решението од став 1 на овој член може да се изјави жалба во рок од осум дена од денот на приемот на решението преку Државниот инспектор за земјоделство до Државната комисија за одлучување во втор степен во областа на инспекцискиот надзор и прекршочната постапка.

Жалбата изјавена против решението од ставот 1 на овој член не го одлага неговото извршување.

Член 90

Државниот пазарен инспектор ќе донесе решение со кое ќе забрани:

1) вршење на дејност производство на тутунски производи во траење од 30 дена и привремено да ги одземе тутунските производи доколку утврди дека производителот на тутунски производи врши производство без да е запишан во регистарот на производители на тутунски производи (член 66 став 1);

2) вршење на дејност производство на тутунски производи во траење од 30 дена и привремено да ги одземе тутунските производи доколку утврди дека производителот на тутунски производи врши производство без да ги исполнува условите од членот 66 став 3 на овој закон;

3) вршење на дејност извоз или увоз на тутунски производи во траење од 30 дена и привремено да ги одземе тутунските производи доколку утврди дека извозникот или увозникот на тутунски производи врши извоз или увоз без да е регистриран во регистарот за производители, извозници и увозници на тутунски производи што го води Министерството за економија (член 67 став 1);

4) вршење на дејност извоз или увоз на тутунски производи во траење од 30 дена и привремено да ги одземе тутунските производи доколку утврди дека извозникот или увозникот на тутунски производи врши извоз или увоз без да ги исполнува условите од членот 67 став 4 на овој закон;

5) вршење на производство, односно увоз во траење од 30 дена на тутунските производи што не се запишани во регистарот на марки на тутунски производи и привремено да ги одземе истите (член 69 став 5);

6) во промет се ставени цигари спротивно на одредбите од членот 73 на овој закон и

7) вршење продажба на одделни цигари и/или други тутунски производи надвор од оригиналното пакување на производителот, во траење од 30 дена и привремено да ги одземе истите доколку утврди дека продажбата се врши надвор од оригиналното пакување на производителот, со исклучок на пурите (член 80).

Против решението од став 1 на овој член може да се изјави жалба во рок од осум дена од денот на приемот на решението преку Државниот пазарен инспектор до Државната комисија за одлучување во втор степен во областа на инспекцискиот надзор и прекршочната постапка.

Жалбата изјавена против решението од ставот 1 на овој член не го одлага неговото извршување.

За одземените тутунски производи во случаите од ставот 1 на овој член, државниот пазарен инспектор е должен да издаде потврда.

Привремено одземените тутунски производи од ставот 1 на овој член задолжително се предаваат на надлежниот суд.

Член 91

Државниот пазарен инспектор ќе донесе решение со кое ќе определи рок за отстранување на утврдените недостатоци, ако:

1) производителите, извозниците и увозниците на тутунски производи до Министерството за економија не ја пријавиле промената на името, адресата, седиштето или дејноста (член 69 став 4) и

2) производителите, извозниците и увозниците на тутунски производи не водат евиденција за производството, извозот, увозот, и залихите на тутунските производи (член 70 став 1).

Против решението од став 1 на овој член може да се изјави жалба во рок од осум дена од денот на приемот на решението преку Државниот пазарен инспектор до Државната комисија за одлучување во втор степен во областа на инспекцискиот надзор и прекршочната постапка.

Жалбата изјавена против решението од ставот 1 на овој член не го одлага неговото извршување.

Член 92

Државниот инспектор за земјоделство ќе донесе решение за забрана за пуштање во промет на тутунските производи и ќе определи рок за отстранување на утврдените недостатоци, ако:

1) не достави на пропишан образец податоци за адитивите кои се користат во изработката на тутунските производи до Државниот инспекторат за земјоделство (член 71 став 6);

2) податоците од членот 72 став 1 на овој закон не се втиснати на бочната страна на пакувањето и не покриваат најмалку 10% од страната на која се втиснати, а ако се употребува покрај македонскиот уште еден јазик најмалку 12% од страната на која се втиснати (член 72 став 3);

3) на пакувањето на цигарите не се содржани информациите од членот 74 став 1 точки 1, 2, 3, 4, 5, 6 и 7 на овој закон;

4) на пакувањето на цигарите не се напишани информациите на јазик како што е определено во членот 74 став 2 на овој закон;

5) општото предупредување не покрива најмалку 30% вклучувајќи ја и рамката на предната страна, а дополнителното предупредување најмалку 40% вклучувајќи ја и рамката на задната страна. Доколку информациите се пишуваат покрај на македонскиот уште на еден јазик општото предупредување мора да покрива најмалку 32% вклучувајќи ја и рамката на предната страна, а дополнителното предупредување најмалку 45% на задната страна (член 74 ставови 3 и 4);

6) општото и дополнителното предупредување не се применува наизменично (ротирачки) на начин што ќе гарантира редовна појава на сите предупредувања, т.е. да овозможи секое предупредување да се појави подеднакво на произведените количини (член 74 став 5);

7) пакувањето на тутунските производи, чија најдобро видлива површина е поголема од 75 см² не ги содржи предупредувањата од членот 74 став 1 точка 7 на овој закон, кои не покриваат најмалку површина од 22,5 см² на предната и 22,5 см² на задната стана на пакувањето, а ако се употребува покрај македонскиот уште на еден јазик, најмалку површина од 24 см² на предната и 24 см² на задната страна на пакувањето (член 75);

8) текстовите на предупредувањата од членот 74 став 1 точка 7 на овој закон не се втиснати на начин определен во членот 76 став 1 на овој закон;

9) текстовите на податоците од членот 72 став 1 на овој закон и на преупредувањата од членот 74 став 1 точка 7 на овој закон не се ставени во рамка или се ставени, при што ширината на рамката е помала од 3 мм, а поголема од 4 мм (член 76 став 3);

10) текстовите на предупредувањата од членот 74 став 1 точка 7 на овој закон се на контролната маркица која е залепена на пакувањето на тутунскиот производ (член 76 став 4);

11) предупредувањата од членот 74 став 1 точка 7 на овој закон се втиснати на налепница, која може да се отстрани (член 76 став 5) и

12) на пакувањето на тутунските производи се впишуваат текстови, описи или други знаци кои содржат ознаки, зборови или изрази што упатуваат или сугерираат на тоа дека тој вид е помалку штетен од другите (на пример: low tar, light, mild, ultra light, односно малку катран, лесен, благ, ултра лесен и други слични ознаки) ( член 77).

Доколку правното лице не постапи по решението и во дадениот рок не ги отстрани утврдените недостатоци Државниот инспектор за земјоделство ќе донесе решение за забрана на вршење на дејноста производство на тутунски производи, во траење од 30 дена.

Против решението од став 1 на овој член може да се изјави жалба во рок од осум дена од денот на приемот на решението преку Државниот инспектор за земјоделство до Државната комисија за одлучување во втор степен во областа на инспекцискиот надзор и прекршочната постапка.

Жалбата изјавена против решението од ставот 1 на овој член не го одлага неговото извршување.

Државниот инспектор за земјоделство со потврда за привремено одземени предмети ќе го одземе тутунските производи и задолжително ќе ги предаде на Агенција за управување со одземен имот согласно Законот за управување со конфискуван имот, имотна корист и одзамени предмети во кривична и прекршочна постапка.

Доколку одземените тутунски производи имаат употребна вредност, по извршена анализа од акредитирана лабораторија од областа на тутунот ќе бидат понудени за продажба на правни лица регистрирани за вршење на промет на тутунски производи согласно Законот за продажба на ствари во државна сопственост.

Доколку одземените тутунски производи се без употребна вредност потврдена со анализата, се уништуваат од страна на Државниот инспектор за земјоделство.

Член 93

Доколку при вршењето на инспекцискиот надзор инспекторот при Државниот инспекторат за земјоделство утврди дека за прв пат е сторена неправилност од член 98 и член 101 од овој закон должен е да состави записник во кој ќе ја утврди сторената неправилност со укажување за отстранување на утврдената неправилност во рок од 15 дена и со истовремено врачување на покана за спроведување на едукација на лицето или субјектот каде што е утврдена неправилноста при вршењето на инспекцискиот надзор.

Формата и содржината на поканата за едукација, како и начинот на спроведување на едукацијата ја пропишува министерот за земјоделство, шумарство и водостопанство.

Едукацијата ја организира и спроведува инспекторот при Државниот инспекторат за земјоделство во рок не подолг од осум дена од денот на спроведувањето на инспекцискиот надзор.

Едукацијата може да се спроведе за повеќе утврдени исти или истородни неправилности за еден или за повеќе субјекти.

Доколку во закажаниот термин лицето или субјектот над кој се спроведува едукација не се јави на едукацијата, ќе се смета дека едукацијата е спроведена.

Доколку лицето или субјектот над кој се спроведува едукација се јави на закажаната едукација и истата ја заврши, ќе се смета дека е едуциран по однос на утврдената неправилност.

Доколку инспекторот при Државниот инспекторат за земјоделство при спроведување на контролниот надзор утврди дека се отстранети утврдените неправилности од став 1 на овој член, донесува заклучок со кој ја запира постапката на инспекциски надзор.

Доколку инспекторот при Државниот инспекторат за земјоделство при спроведување на контролниот надзор утврди дека не се отстранети утврдените неправилности од став 1 на овој член, поднесува барање за поведување на прекршочна постапка пред надлежен суд.

Државниот инспекторат за земјоделство води евиденција за спроведената едукација на начин пропишан од министерот за земјоделство, шумарство и водостопанство.

Член 94

Државниот инспекторат за земјоделство за извршените контроли изготвува квартални извештаи и ги објавува на web страницата на Министерството за земјоделство, шумарство и водостопанство на унифициран квартален преглед.

XIII. ПРЕКРШОЧНА ПОСТАПКА

Член 95

Прекршочна постапка за прекршоците предвидени со овој закон води прекршочна комисија формирана согласно со Законот за Државниот инспекторат за земјоделство.

Пред поднесување на барање за прекршочна постапка за прекршоци предвидени со овој закон се врши постапка за порамнување согласно со Законот за прекршоците.

За прекршоците утврдени во овој закон, инспекторот може на сторителот на прекршокот да му издаде прекршочен платен налог, пред да поднесе барање за поведување на прекршочна постапка.

Доколку сторителот го прими прекршочниот платен налог, истиот треба да го потпише. Примањето на прекршочниот платен налог од сторителот на прекршокот се забележува во записникот.

Во записникот се утврдува начинот на кој ќе се отстранат штетните последици од прекршокот, како и начинот на надминување на последиците од сторениот прекршок.

Кога како сторител на прекршок се јавува правно лице, записникот и прекршочниот платен налог го потпишува службено, односно одговорното лице кое се нашло на лице место при инспекцискиот надзор или друго службено или одговорно лице кое изјавило дека има право да го потпише записникот и да го прими прекршочниот платен налог.

Изјавата од ставот 6 на овој член се забележува во записникот.

Инспекторот е должен да води евиденција за издадените прекршочни платни налози и за нивниот исход.

Во евиденцијата од ставот 8 на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на мандатниот/прекршочниот платен налог кој му се издава и исходот на постапката.

Личните податоци од ставот 9 на овој член се чуваат пет години од денот на внесување во евиденцијата.

Против одлуката на прекршочната комисија од став 1 на овој член може да се поднесе жалба до Државна комисија за одлучување во втор степен во областа на инспекциски надзор и прекршочната постапка.

Формата и содржината на прекршочниот платен налог ги пропишува министерот за земјоделство, шумарство и водостопанство.

XIV. ПРЕКРШОЧНИ ОДРЕДБИ

Член 96

Глоба во износ до 10.000 евра во денарска противвредност ќе му се изрече за прекршок на правното лице, ако:

1) производителот на тутун врши производство на тутун без да склучи договор за производство и откуп со откупувачот (член 6 став 1);

2) производителот на тутун не употребува семенски материјал од откупувачите на тутун обезбеден од регистриран производител на тутунско семе (член 9 став 1);

3) откупувачот на тутун не обезбеди семенски материјал од регистриран производител на тутунско семе во предвидените количини (член 9 став 2);

4) откупувачот на тутун не е запишан во регистарот на откупувачи (член 25 став 1);

5) не поднесе барање за запишување во регистарот на откупувачи на тутун што го води Министерството за земјоделство, шумарство и водостопанство (член 26 став 1);

6) откупувачот на тутун не ги исполнува условите (член 27 став 2);

7) откупувачот на тутун не обезбеди финансиски инструмент за обезбедени средства за исплата на целокупната договорена количини на тутун (член 29 став 1);

8) откупувачот на тутун не го извести писмено Државниот инспекторат за земјоделство за обезбедените средства (член 29 став 2)

9) откупувачот на тутун, откупот не го врши според мерилата за квалитативна и квантитативна процена (член 33);

10) процената на тутунот ја врши проценител кој нема лиценца (член 35 став 1);

11) откупувачот на тутун нема обезбедено книга согласно со овој закон и податоците не ги објавува јавно, не ги забележува во книгата за процена и не издава на производителот заверена дневна потврда за предадениот тутун во која е наведена бруто и нето тежина, дара и одбитоци (песок, влага и други страни материи) (член 36 ставови 1 и 2);

12) откупувачот на тутун не го прими, не го евидентира тутунот кој е предмет на приговорот во книгата за приговори и наредниот ден по електронски пат не го пријави до комисија за повторна процена (член 37 став 2)

13) откупувачот на тутун не обезбедува присуство на претставник во комисијата за повторна процена (член 37 став 7);

14) врши купување, прекупување, продажба и препродажба на суров тутун во лист или режан тутун, како и неовластено располага со машини, алати уреди и опрема кои се користат за изработка на тутунски производи спротивно на одредбите од овој закон (член 40);

15) врши извоз на необработен суров тутун неманипулиран во индустриски класи и непакуван во тонга бали или во картонски кутии (член 41);

16) врши промет на обработен тутун и извоз, без да биде регистриран за промет и/или извоз во трговскиот регистар и без уверение за квалитет-сертификат (член 42 став 1 и став 3);

17) врши увоз на необработен и обработен тутун без да биде регистриран согласно членовите 26, 27 и 67 на овој закон и без уверение за квалитет-сертификат (член 42 став 2 и став 3)

18) врши производство на тутунски производи, без да е запишан во трговскиот регистар за вршење дејност производство на тутунски производи и без да е запишан во регистар на производители, извозници и увозници на тутунски производи што го води Министерството за економија (член 66 став 1);

19) не ги исполнува условите од членот 66 став 3 на овој закон;

20) врши промет, извоз или увоз на тутунски производи без да е запишан во регистарот на производители, извозници и увозници на тутунски производи што го води Министерството за економија или без уверение за квалитет-сертификат (член 67);

21) не ги исполнува условите од членот 67 став 3 на овој закон;

22) не поднесе барање до Министерството за економија за запишување во регистарот на марки на тутунски производи (член 68 став 1);

23) употребува адитиви спротивно на одредбите од членот 71 на овој закон;

24) пушта во промет цигари што на пакувањето не содржат податоци за содржината на катран, никотин и јаглероден моноксид во милиграми по цигара (член 72);

25) врши продажба на одделни цигари и/или други тутунски производи надвор од оригиналното пакување на производителот, со исклучок на пурите (член 80);

26) не поднесе барање до Државниот инспектор за земјоделство согласно член 84 став 1 на овој закон и

27) не ги даде на мерење состојките од член 71 и 72 на овој закон во акредитирана лабораторија (член 85 став 3).

Покрај глобата за прекршоци од ставот 1 на овој член ќе се изрече посебна прекршочна мерка одземање на предмети, растенија, средства и производи што се употребени за извршување на прекршокот.

За прекршокот од ставот 1 на овој член, освен глоба, на правното лице ќе му се изрече и прекршочна санкција забрана за вршење дејност во траење од една до три години.

Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од став (1) на овој член.

Глоба во износ од 100 до 200 евра во денарска противвредност ќе му се изрече за прекршокот од ставот 1 точки 9, 10, 11 и 12 на овој член и на проценителот во откупниот пункт.

Член 97

Глоба во износ до 8.000 евра во денарска противвредност ќе му се изрече за прекршок на правното лице, ако:

1) производителот на тутун не го продаде целокупниот произведен тутун на откупувачот, односно откупувачот на тутун не го откупи целокупниот договорен тутун, под условите предвидени со договорот (член 11 став 1);

2) откупувачот на тутун не ја објавува јавно содржината на договорот за производство и откуп најдоцна до 28 февруари во тековната година на огласна табла во седиштето на откупувачот, на веб страна на откупувачот и најмалку на огласна табла во највисоката асоцијација на тутунопроизводители (член 12 став 3);

3) откупувачот на тутун не побара мислење за договорот од највисоката асоцијација на тутунопроизводителите (член 13 став 2);

4) откупувачот на тутун склучува договор со производител кој нема заверен евидентен лист или во евидентниот лист на производителот не го запише и завери со печат бројот на договорот и договорената количина и не му го врати евидентниот лист на производителот (член 13 ставови 6 и 7);

5) откупувачот на тутун склучува договор по истекот на рокот за склучување на договор (член 13 став 8);

6) откупувачот на тутун не ги пријавува локациите на сите откупни пунктови во кои ќе врши откуп на тутун во определениот рок (член 28 став 1);

7) откупувачот на тутун не отвори откупни пунктови (член 28 ставови 2, 3 и 4);

8) откупувачот на тутун со откуп на тутун не започне во сите пријавени откупни пунктови најдоцна од 15 декември во тековната производна година и не заврши најдоцна до 28 февруари во наредната година (член 32 став 1);

9) откупувачот на тутун не го спроведува, не го достави планот за откуп или не ги извести производителите за денот и времето на преземање на тутунот (член 32 ставови 2, 3 и 4);

10) откупувачот на тутун пред почетокот на откупот на тутунот во просториите за откуп не истакне мостри на тутунот по типови и класи (член 34 став 1);

11) проценителот, процената на тутунот ја врши без присуство на производителот и претставникот на здружението (член 35 став 2);

12) откупувачот на тутун и Сојузот на здруженијата на тутунопроизводители не обезбедат претставници за работа на комисијата за повторна процена (член 37 став 7);

13) откупувачот и производителот ја попречува работата на комисијата за повторна процена на тутунот (член 37 став 10);

14) не води евиденција за производството, увозот, извозот и залихите на тутунските производи (член 70 став 1);

15) на пакувањето на цигарите не се содржани општите и дополнителните предупредувања од членот 74 став 1 точка 7 на овој закон;

16) општото предупредување не покрива најмалку 30% вклучувајќи ја и рамката на предната страна, а дополнителното предупредување најмалку 40% вклучувајќи ја и рамката на задната страна. Доколку информациите се пишуваат покрај на македонскиот уште на еден јазик општото предупредување мора да покрива најмалку 32% вклучувајќи ја и рамката на предната страна, а дополнителното предупредување најмалку 45% на задната страна (член 74 ставови 3 и 4);

17) општото и дополнителното предупредување не се применува наизменично (ротирачки) на начин што ќе гарантира редовна појава на сите предупредувања, т.е. да овозможи секое предупредување да се појави подеднакво на произведените количини (член 74 став 5);

18) пакувањето на тутунските производи, чија најдобро видлива површина е поголема од 75 см2 не ги содржи предупредувањата од членот 72 став 1 точка 7 на овој закон, кои не покриваат најмалку површина од 22,5 см2 на предната и 22,5 2 см2 на задната страна на пакувањето, а ако се употребува покрај македонскиот уште еден јазик, најамлку површина од 24 см2 на предната и 24 см2 на задната страна на пакувањето (член 75);

19) текстот на предупредувањата од членот 74 став 1 точка 7 на овој закон не се втиснати на начин определен во членот 76 став 1 на овој закон;

20) големината на буквите на секое предупредување на одделно пакување е во спротивност со прописот на Министерството за здравство (член 76 став 2);

21) текстот на податоците од членот 74 став 1 на овој закон и предупредувањата од членот 74 став 1 точка 7 на овој закон не се ставени во рамка, при што ширината на рамката е помала од 3 мм, поголема од 4 мм (член 76 став 3);

22) текстовите на предупредувањата од членот 74 став 1 точка 7 на овој закон се на контролната (даночната) маркица која е залепена на пакувањето на тутунскиот производ (член 76 став 4);

23) предупредувањата од членот 74 став 1 точка 7 на овој закон се втиснати на налепница, која може да се отстрани (член 76 став 5);

24) на пакувањето на тутунските производи се впишуваат текстови, описи или други знаци кои содржат ознаки, зборови или изрази што упатуваат или сугерираат на тоа дека тој вид е помалку штетен од другите (на пример: low tar, light, mild, ultra light, односно малку катран, лесен, благ, ултра лесен и други слични ознаки) (член 77);

25) става во промет тутун за орална употреба (член 78) и

26) не обезбеди мерење на состојките од член 71 и 72 на овој закон (член 85 став 3).

Покрај глобата за прекршоци од ставот 1 на овој член ќе се изрече посебна прекршочна мерка одземање на предмети, растенија, средства и производи и друго што се употребени за извршување на прекршокот.

За прекршокот од ставот 1 на овој член, освен глоба, на правното лице ќе му се изрече и прекршочна санкција забрана за вршење дејност во траење од една до три години, сметајќи од денот на правосилноста на одлуката.

Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од став (1) на овој член.

Член 98

Глоба во износ до 2.000 евра во денарска противвредност ќе му се изрече за прекршок на правното лице, ако:

1) не го пријави или даде лажни податоци за производството на тутун до подрачната единица на Министерството за земјоделство, шумарство и водостопанство (член 7 став 1);

2) не обезбеди репроматеријал (семенски материјал и производи за заштита на растенија во расадопроизводство) без надоместок на тутунопроизводителите, најдоцна до 25 март во тековната година (член 9 став 3);

3) не ги внесе податоците за договореното производство на тутун за тековната реколта во електронскиот систем до 30 април (член 10 став 1);

4) податоците за раскинувањето на договорот не ги внесува во електронскиот систем од член 8 на овој закон (член 23 став 3);

5) не води или на пропишан начин не ја води евиденцијата за откупените и обработените количини на тутун од тековната реколта (член 38 став 1 и став 3);

6) посебната евиденција за откупените и обработените количини на тутун не ја внесува во електронскиот систем од член 8 на овој закон (член 38 став 1);

7) не ги пријавува откупените количини на тутун од тековната реколта најдоцна до крајот на месец март во наредната година (член 38 став 2);

8) при транспортот на откупените количини до местото на складирање не ги носи потребните документи од членот 39 став 2 на овој закон и

9) не ја пријави секоја промена на името, адресата, седиштето или дејноста (член 69 став 4).

Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од став (1) на овој член.

Покрај глобата од ставот 1 на овој член за дејствијата од ставот 1 точка 1 на овој член ќе се изрече и посебна прекршочна санкција одземање на тутунот.

Член 99

Глоба во износ до 1.200 евра во денарска противвредност ќе му се изрече за прекршок на правното лице, ако:

1) склучи договор кој не ги содржи одредбите од членот 14 на овој закон;

2) преносот на договорот не го пријави во подрачната единица на Министерството за земјоделство, шумарство и водостопанство одговорна за подрачјето на производството (член 21 став 5) и

3) не обезбеди постојано присуство на претставник при процената на тутунот (член 35 став 3).

Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од став (1) на овој член.

Член 100

Глоба во износ од 500 до 1.000 евра во денарска противвредност ќе му се изрече за прекршок на физичкото лице, ако:

1) не го пријави или даде лажни податоци за производството на тутун до подрачната единица на Министерството за земјоделство, шумарство и водостопанство најдоцна до 20 март во тековната година (член 7 став 1);

2) не го продаде произведениот тутун на откупувачот со кој склучил писмен договор за производство и откуп на тутун под условите предвидени со договорот (член 11 став 1);

3) произведува тутун без склучен договор за производство и откуп на тутун со откупувачот на тутун и склучува договор за една производна година и за исто производство со повеќе откупувачи (член 12 став 1 и став 2);

4) врши транспорт на тутун без потребните документи од членот 39 став 1 на овој закон и

5) врши купување, прекупување, продажба и препродажба на суров тутун во лист или режан тутун, како и неовластено располагање со машини, алати, уреди и опрема кои се користат за изработка на тутунски производи спротивно на одредбите на овој закон (член 40).

Покрај глобата од ставот 1 на овој член за дејствијата од ставот 1 на овој член ќе се изрече и посебна прекршочна санкција одземање на тутунот, тутунските производи, како и машините, алатите, уредите и опремата кои се користат за изработка на тутунските производи.

Член 101

Глоба во износ од 50 до 100 евра во денарска противвредност ќе му се изрече за прекршок на физичкото лице ако врши процена на тутун без лиценца за процена на тутунот (член 43 став 1).

Покрај глобата од ставот 1 на овој член за дејствијата од ставот 1 на овој член ќе се изрече и посебна прекршочна санкција одземање на тутунот.

Член 102

Глоба во износ од 30 до 50 евра во денарска противвредност ќе му се изрече за прекршок на физичкото лице, ако:

1) не го предаде тутунот во денот според известувањето доставено од откупувачот (член 32 став 5);

2) не го остава спорниот тутун во откупниот пункт (член 37 став 4);

3) ја попречува работата на комисијата за повторна процена (член 37 став 10) и 4) проценителот не посетува дообука согласно член 44 став 5 на овој закон.

Член 103

Одмерувањето на висината на глобата за правното лице се врши согласно Законот за прекршоците.

XV. ПРЕОДНИ И ЗАВРШНИ ОДРЕДБИ

Член 104

Правните и физичките лица се должни да го усогласат своето работење со одредбите на овој закон во рок од еден месец од денот на влегувањето во сила на овој закон.

По исклучок на ставот 1 од овој член физичките лица своето работење ќе треба да го усогласат со одредбите на членот 44 став 5 од овој закон во рок од десет месеци од денот на влегувањето во сила на овој закон.

Член 105

Подзаконските прописи предвидени со овој закон ќе се донесат во рок од една година од денот на влегувањето во сила на овој закон, со исклучок на подзаконскиот акт утврден со член 95 став 12 на овој закон кој ќе се донесе најдоцна во рок од 30 дена од денот на влегувањето во сила на овој закон.

Член 106

Со денот на влегувањето во сила на овој закон престанува да важи Законот за тутун и тутунски производи („Службен весник на Република Македонија" бр.24/06, 88/08, 31/10, 36/11, 53/11, 93/13, 99/13, 164/13 и 151/14).

Член 107

Овој закон влегува во сила осмиот ден од денот на објавувањето во "Службен весник на Република Македонија“.

О Б Р А З Л О Ж Е Н И Е

I. ОБЈАСНУВАЊЕ НА СОДРЖИНАТА НА ОДРЕДБИТЕ ОД ПРЕДЛОГОТ НА ЗАКОНОТ

Главата I. Општи одредби се состои од 5 члена и тоа:

Во членот 1 е опишан предметот на уредување на законот. Во членовите 2 и 3 е дадено значењето на најважните поими и изрази употребени во законот.

Во членот 4 од предлог законот се наведени видовите тутунски производи согласно Законот за акцизите.

Во членот 5 се предлагаат одредби со кои се утврдува за кои одредби не се однесуваат одредбите на овој закон.

Главата II. Производство на тутун се состои од 6 члена (од 6-ти до 11-ти член) и тоа:

Со членот 6 став 1 е одредено дека со производство на тутун може да се занимаваат (индивидуални земјоделски производители, семејни земјоделски стопанства и правни лица) врз основа на евидентен лист за производство и договор за производство и откуп на тутун склучен со регистриран откупувач на тутун. Во овој став е наведен и исклучокот од ова правилно кој се однесува на наставно-научните институции од областа на битехничките науки кои во научно-образовни цели произведуваат и продаваат тутун меѓутоа истите не учествуваат во откупниот систем како и производителите на тутун, поради што немаат обврска да се здобијат со евидентен лист за производство и со договор за производство и откуп на тутун. Во ставовите 2 и 3 од членот 6 се предлагаат одредби за нивното работење и одредба за пријавување на производството во Министерството за земјоделство, шумарство и водостопанство.

Во членот 7 се предлагаат одредби со кои се одредува обврска за тутунопроизводителите пред да склучат договори за производство и откуп на тутун со откупувачите на тутун, да го пријават производството, односно површините на кои ќе произведуваат тутун во подрачните единици на Министерството за земјоделство, шумарство и водостопанство, местото и рокот за пријавување, во ставовите 2 и 3 од членот 7 има одредби за постапување на подрачните единици на Министерството за земјоделство, шумарство и водостопанство, во кои случаи се издава или не се издава евидентниот лист за производство на тутун, како и рокот за издавање.

Во членот 8 се предвидува електронскиот систем за водење на евиденција на пријавени, евидентирани, договорени површини и количини и откупени количини тутун по производители, откупувачи, по типови на тутун, како и основ за подзаконски акт за неговото подетално дефинирање и опишување.

Во членот 9 се предвидуваат обврски за производителите на тутун и откупувачите на тутун за употребата и обезбедувањето на сертифициран семенски материјал бидејќи на тој начин се обезбедува навремено, квантитативно и квалитативно користење на семенски материјал од одобрени сорти тутун.

Во членот 10 се предлага обврска за откупувачот да го пријави договореното производство на тутун навремено во електронскиот систем од член 8 на овој закон и во ставот 2 обврска за Министерството за земјоделство, шумарство и водостопанство за водење на евиденција за договореното производство на тутун од тековната реколта.

Во членот 11 има обврска за производителот на тутун целокупниот произведен тутун да го предаде тутунот исклучиво на откупувачите со кои има склучено договор за производство и откуп на тутун, како и исклучок во случаите кога има право да го раскине што е уредено во членот 23 од предлог законот.

Главата III. Договор за производство и откуп на тутун се состои од вкупно 13 члена (од член 12 до член 24) и тоа:

Во членот 12 се предлага одредба со која производителот на тутун не може да склучи договор за производство и откуп на тутун за една производна година и едно исто производство со повеќе откупувачи. Во ставот 2 на овој член се предлга законска обврска за откупувачот на тутун за јавно објавување на содржината на договорот со рок најдоцна до 28 февруари во тековната година.

Во членот 13 се предвидени повеќе задолженија за откупувачот на тутун по однос на добивањето на мислење за содржината на договорот од Сојузот на здруженијата на тутунопроизводители со рок најдоцна до 20 февруари во тековната година, што е во релација со јавната објава согласно член 12 на овој закон. Во истиот член има одредби кои се однесуваат на откупувачот на тутун за рокот за склучувањето на договорите, нивното евидентирање, случаите кога не може да се склучи договор, како и одредба за производителите како можност за склучување на договори со друг откупувач и по истекот на рокот, доколку над откупувачот со кој првично склучиле договор е отворена постапка за стечај или ликвидација или е избришан од регистарот на откупувачи на тутун.

Во членот 14 се наведени сите елементи од кои особено треба да се содржи договорот за производство и откуп на тутун кој се склучува меѓу производителот и откупувачот на тутун.

Во членот 15 се предлагаат одредби за авансирањето на производството на тутун предвидено со договорот.

Во членовите 16, 17, 18, 19, 20, 21, 22, 23 и 24 се предлагаат одредби со кои се остава избор за склучување на договори за повеќе години, за анекс на договор, за пренос, за еднострано раскинување, услови за престанување, за промена на страните во договорот, како и за штетата и нејзиниот надомест.

Главата IV. Откуп, обработка на тутун, регистар на откупувачи и промет на обработен тутун се состои од вкупно 18 члена (од член 25 до член 42) и тоа:

Во членовите 25 и 26 се наведени одредби со кои се опишани начинот на поднесување на барање за вршење откуп на тутун, основните услови за сите правни лица кои побаруваат да станата откупувачи на тутун и регистарот на откупувачи на тутун кој го води Министерството за земјоделство, шумарство и водостопанство.

Во членот 27 се опишани условите кои треба да ги исполнува правното лице кое за прв пат се запишува во регистарот на откупувачи на тутун.

Во членот 28 се предлагаат одредби за пријавување на откупните пунктови локации и распределба според договореното производство, за да се овозможи на тутунопроизводителите предавањето на тутунот да го вршат на колку што е помала одалеченост од производните површини. Ова се предлага на барање на тутунопроизводителите.

Во член 29 се предлага обврска на откупувачите на тутун за обезбедување на средства за исплата на целокупната договорена количина на тутун, по основ на договори за кредитни линии, договори за заеми или други законски извори на финансиски средства во кои ќе бидат наведени расположливите финансиски средства и динамиката на прилив на средствата за време на откупот на тутунот од тековната реколта, како и постапката за нивното пријавување, следење и ажурирање преку електронскиот систем за евиденција на тутун.

Во членовите 30 и 31 се наведени одредби за годишна проверка на регистрираните откупувачи на тутун од страна на Државниот инспекторат за земјоделство, како и условите за бришење од регистарот на откупувачи на тутун врз основа на констатирана состојба од земјоделскиот инспектор.

Во членот 32 има одредби за крајни термини за почеток и завршување на откупот на тутун, обврска за откупувачите за план и динамика на откуп и нејзиното пријавување во Државниот инспекторат за земјоделство, како и начинот на известување на производителите на тутун за денот на преземањето на тутунот.

Во членот 33 се одредени стандардни, односно единствени мерила за квалитативна и квантитативна процена на тутунот и основ за донесување на Правилник заради нивно детално опишување.

Во членот 34 е дадена обврска за откупувачот на тутун за истакнување на заверени примероци (мостри) од тутун по типови и класи во секој откупен пункт, односно просторија кои морат да бидат заверени од 5-члена комисија формирана од министерот за земјоделство, шумарство и водостопанство.

Во членот 35 се наведени опис на лицето кое врши процена на тутун, начинот на вршење на процената, обврската на Највисоката асоцијација на тутунопроизводители-Сојуз на здруженија на тутунопроизводители за обезбедување на постојано присуство на свој претставник при процената на тутунот, акко и начинот на неговото исплаќање. Овој претставник треба како и проценителите од страна на откупувачот да поседува лиценца за процена на тутун и да ги штити интересите на тутунопроизводителите и поради тоа надоместокот за неговиот ангажман паѓа на терет на производителот. Висината на надоместокот во зависност од фактичките реални трошоци за организирање и застапување на претставникот од здружението ја определува највисоката асоцијација на тутунопроизводители пред почетокот на откупот на тутунот, по претходна согласност од Министерството за земјоделство, шумарство и водостопанство.

Со членот 36 се опишува начинот на вршење на процена на тутунот од страна на лиценцираниот проценител, нејзиното заведување во конига за процена, издавањето на дневна потврда за предадениот тутун и нејзината содржина, како и основ за донесување на подзаконски акт за пропишување на формата, содржината и начинот на водење на книгата за процена и дневната потврда за предадениот тутун.

Со членот 37 се дава можност на производителот или претставникот на Сојузот на здруженијата на тутунопроизводители да дадат приговор за процената во однос на квалитетот и квантитетот на тутунот во моментот на предавањето на тутунот. Потоа обврска на откупувачот тутунот кој е предмет на приговор да го евидентира во конига за приговори и да го пријави до комисија за повторна процена формирана од подрачната единица на Министерството за земјоделство, шумарство и водостопанство за подрачјето каде што се откупува тутунот. Во истиот член има и одредби за начинот на постапување на комисијата, како и основ за донесување на подзаконски акт со кој се пропишува формата, содржината и начинот на водење на книгата за приговори.

Во членот 38 има обврска за откупувачите на тутун за водење на посебни евиденции за откупените и обработените количини на тутун од тековната реколта нивно внесување во електронскиот систем за тутун, како и рок за пријавување на откупените количини тутун до крајот на месец март

Со членот 39 се предлагаат одредби за транспорт на тутунот и опис на придружната документација.

Со членот 40 се даваат одредби за забрана за купување, прекупување, продажба и препродажба на суров тутун во лист или режан тутун, како и неовластено располагање со машини, алати, уреди и опрема кои се користат за изработка на тутунски производи спротивно на одредбите на овој закон.

Со членот 41 се предлага одредба за забрана на извоз на необработен суров тутун неманипулиран во индустриски класи и непакуван во тонга бали или во картонски кутии.

Во членот 42 се наведени одредби, односно услови за правните лица кои планираат да вршат промет на обработен тутун, извоз, како и увоз на необработен и обработен тутун.

Главата V. Начин на спроведување на испитот за добивање на лиценца за процена на тутун се состои од вкупно 23 члена (од член 43 до член 65) и тоа:

Со членовите 43 и 44 од предлог законот се пропишуваат условите за кандидатите кои сакаат да полагаат испит за добивање на лиценца за процена на тутун а се однесуваат на образование и/или работни искуство, завршена обука за проценители, постапката за овластување на научно-образовната институција која ќе спроведува обука и дообука. Исто така, се воведува и обврска за проценителите кои имаат лиценца за процена на тутун да посетуваат дообука на секоја петта година од датумот на добивањето на лиценцата, а проценителите кои добиле лиценца пред 2011 година треба да извршат дообука за да бидат вклучени во откупот на тутун од реколта 2016 година. Заради потребата од спроведување на објективна и професионална процена на тутунот се предлага трошоците за спроведување на обуката и дообуката да бидат на товар на буџетот на Република Македонија, а не на товар на проценителите.

Со членот 45 се опишуваат деловите на испитот (теоретски и практичен дел). Теоретскиот дел се состои во полагање на електронски тест на компјутер, а со практичниот дел од испитот се врши директна проверка на кандидатите во познавањето на тутунската суровина за квалитативно и квантитативно проценување при превземањето (откупот) на суровиот тутун во лист, согласно Правилникот за квалитативна и квантитативна процена на суровиот тутун во лист.

Во членот 46 се одредува изработувачот на испитните прашања-овластена научно-образовна институција од областа на тутунското производство, постапката за неговото овластување, основ за формирање и постапување на 5-члена комисија која ги верификува прашањата.

Членот 47 е основ за правното лице кое технички го спроведува испитот, како и за Министерството за земјоделство, шумарство и водостопанство за вршење на Стручните и административните работи за потребите на спроведување на првиот дел од испитот за полагање за добивање на лиценца за процена на тутун.

Со членот 48 е предвиден периодот за изведување на испитот.

Со членовите 49, 50 и 51 се предлагаат одредби со кои е опишана постапката за начинот на пријавување на испитот, како и одредби за постапување по барањето за полагање на испит од страна на министерот за земјоделство, шумарство и водостопанство или од него овластено лице.

Во членовите 52 и 53 е опишана просторијата, лицата и условите кои треба да ги исполнуваат за регуларно и непречено спроведување на теоретскиот дел од испитот.

Во членот 54 се опишани одредби со кои се утврдува како ќе се постапува во случај на спреченост на кандидатот (болест, породилно отсуство и слично) за продолжување на испитот.

Во членовите 55, 56, 58, 59, 60, 61, 62 и 63 се опишани одредбите со кои се опфатени начинот на спроведување и бодувањето на тестовите за првиот (теоретски) дел од испитот.

Со членот 64 се уредува чувањето на материјалите од спроведените испити, како и основ за формирање и постапување на комисија за ревизија на одржаните испити.

Во членот 65 се предлагаат одредби за трошоците за испитот кои ќе бидат на терет на кандидатот, начинот на нивната уплата, како и основ за подзаконски акт со кој се пропишува висината на надоместокот врз основа на реално направените трошоци за полагање на испитот, неопходни за спроведување на првиот и вториот дел на испитот, подготовката на базите на прашања, спроведувањето на електронскиот тест, изготвување на материјали и покани и изготвување на лиценци за процена на тутун.

Главата VI. Производство и промет на големо со тутунски производи се состои од 3 члена (од член 66 до член 68) и тоа:

Со членот 66 се одредуваат условите кои треба да ги исполнуваат правните лица за вршење на производство на тутунски производи.

Со членот 67 се одредуваат условите кои треба да ги исполнуваат правните лица за да можат да вршат промет, извоз и увоз на тутунски производи.

Во членот 68 е опишана постапката за запишување на правните лица во Регистарот на производители, извозници и увозници на тутунски производи.

Главата VII. Регистар нa производители, извозници и увозници на тутунски производи и регистар на марки на тутунски производи се состои од два члена (член 69 и член 70) и тоа:

Во членот 69 се опишани регистрите кои ги води Министерството за економија а во членот 70 има одредби со кои се обврзуваат производителите, увозниците и извозниците на тутунските производи да водат евиденција за производството, извозот, увозот и залихите на тутунските производи.

Главата VIII. Следење на употреба на додатоци и текстовите на предупредувањата на тутунските производи се состои од 7 члена (од член 71 до член 77) и тоа:

Во членот 71 се предлагаат одредби со кои се даваат основи за пропишување на листа на дозволени адитиви и листа на штетни материи во тутунските производи изработена на предлог на министерот за земјоделство и по добиено позитивно мислење од Министерството за здравство. Исто така, во овој член е предвидена и обврска за производителите и увозниците на тутунски производи да доставуваат на пропишан образец податоци за адитивите кои се користат во изработката на тутунските производи до Државниот инспекторат за земјоделство. Следењето на употребените адитиви, штетните материи и другите загадувачи/контаминенти (физички, хемиски и биолошки) го врши Државниот инспекторат за земјоделство.

Во членовите 72, 73, 74, 75, 76 и 77 се наведени максималните количини на катран, никотин и јаглероден моноксид во цигарите кои се пуштаат во промет, начинот на нивното означување на пакувањата, видот на информациите кои треба да бидат втиснати на кутиите, текстовите на предупредувањата за здравјето на населението , начинот на нивното втиснување, сликите од штетното дејство на цигарите, како и забрани за впишување на пакувањето на тутунските производи на текстови, описи или други знаци кои содржат ознаки, зборови или изрази што упатуваат или сугерираат на тоа дека тој вид на производ е помалку штетен од другите (пример: Low tar, light, mild, ultra light, односно малку катран, лесен, благ, ултра лесен и други слични ознаки).

Главата IX. Промет на тутунски производи се состои од 3 члена (од член 78 до член 80) и тоа:

Во член 78 е дадена забрана за ставање во промет на тутун за орална употреба.

Во членот 79 одредба за можност за пуштање во промет на пазарот во Република Македонија на Тутунските производи кои што ги содржат податоците во согласност со одредбите на овој закон и со пријавените податоци внесени во регистрациониот лист од регистарот на марки.

Во членот 80 има забрана за продажба на одделни цигари и/или други тутунски производи надвор од оригиналното пакување на производителот, со исклучок на пурите.

Главата X. ФИНАНСИРАЊЕ се состои од 2 члена и тоа:

Во членот 81 има основ за финансирање на активностите во примарното тутунско производство (субвенционирање по килограм произведен и продаден тутун во регистрирано откупно претпријатие согласно овој закон) и промоција на извозот, со средства кои ќе се обезбедуваат од Буџетот на Република Македонија, а во член 82 е опишано дека средствата ќе се користат согласно програмите донесени од страна на Владата на Република Македонија.

Главата ХI. КОНТРОЛА НА ТУТУН И ТУТУНСКИ ПРОИЗВОДИ се состои од 3 член (од член 83 до член 85) и тоа:

Со членот 83 се опфатени одредбите за контрола и следење на квалитетот на обработениот тутун при извоз и увоз од страна на Државниот инспекторат за земјоделство.

Со членот 84 се опфатени одредби за контрола и следење на квалитетот и безбедноста на тутунските производи при извоз и увоз од страна на Државниот инспекторат за земјоделство, а со членот 85 се опфатени одредби за вршење мониторинг кај домашниот производител и увозникот на тутунските производи.

Исто така, со овие три члена се предлага анализата на донесените примероци од страна на Државниот инспекторат за земјоделство да ја врши акредитирана лабораторија која ќе ги утврди измерените податоци во споредба со содржината на катран, никотин и јаглероден моноксид во тутунските производи наведени на пакувањето на тутунските производи и ќе поднесува извештај за квалитет на тутунските производи до Државниот инспекторат за земјоделство.

Главата ХII. НАДЗОР се состои од 9 члена ( од член 86 до член 94) и тоа:

Со членот 86 се одредува дека надзор над спроведувањето на одредбите од овој закон вршат Министерството за земјоделство, шумарство и водостопанство и Министерството за економија, а инспекциски надзор Државниот инспекторат за земјоделство и Државниот пазарен инспекторат.

Во членот 87 се предлага за кои одредби од предлог законот, државниот инспекторат за земјоделство ќе донесе решение со кое ќе го забрани производството, прометот на обработениот тутун, извозот, увозот и пуштањето во промет на тутунските производи, потоа одредби во кои случаи производителот на тутун е должен да го уништи насадот од тутун, а во кои случаи Државниот инспекторат за земјоделство, како и постапка за одземање и уништување на бесправно произведениот тутун.

Во членот 88 се предлага според кои законски одредби Државниот инспектор за земјоделство ќе донесе решение за забрана на откуп и/или обработка на тутун, производство и промет на обработен тутун во траење од шест месеца.

Во членот 89 се наведени случаите за преземање на мерка со решение со кое Државниот инспектор за земјоделство ќе определи рок за отстранување на утврдените недостатоци за откупувачите на тутун кои не се придржуваат на законските одредби.

Во член 90 се наведени основите за донесување на решение за забрана од страна на Државниот пазарен инспектор.

Во член 91 се предлага Државниот пазарен инспектор да донесе решение со кое ќе определи рок за отстранување на утврдените недостатоци во 2 случаи кога производителите, извозниците и увозниците на тутунски производи не се придржуваат на законските одредби од предлог законот.

Во член 92 има одредби во кои случаи Државниот инспектор за земјоделство ќе донесе решение за забрана за пуштање во промет на тутунските производи и ќе определи рок за отстранување на утврдените недостатоци.

Во член 93 има одредби за спроведување на едукација на лицето или субјектот каде што е утврдена неправилноста при вршењето на инспекцискиот надзор.

Во членот 94 има обврска за Државниот инспекторат за земјоделство за извршените контроли да изработува квартални извештаи и истите да ги објавува на web страницата на Министерството за земјоделство, шумарство и водостопанство на унифициран квартален преглед.

Главата XIII. ПРЕКРШОЧНА ПОСТАПКА се состои од член 95 во кој е наведено дека прекршочната постапка ја води прекршочна комисија формирана согласно Законот за Државниот инспекторат за земјоделство и дека пред поднесување на барање за прекршочна постапка за прекршоци предвидени со овој закон се врши постапка за порамнување согласно со Законот за Државниот инспекторат за земјоделство.

Исто така, инспекторот може на сторителот на прекршокот да му издаде прекршочен платен налог, пред да поднесе барање за поведување на прекршочна постапка согласно новиот Закон за прекршоците.

Главата XIV. ПРЕКРШОЧНИ ОДРЕДБИ се состои од 8 члена (од член 96 до член 103) усогласени со новиот Закон за прекршоците.

Главата XV. ПРЕОДНИ И ЗАВРШНИ ОДРЕДБИ се состои од 4 члена (од член 104 до член 107) и тоа:

Во членот 104 се предвидени одредби со кои се дава рок од еден месец од денот на влегувањето во сила на овој закон за усогласување на работењето на правните и физичките лица со одредбите на овој закон, како и исклучок за физичките лица-проценители кои имаат лиценца за процена на тутун кои се должни да посетуваат дообука на секоја петта година од датумот на добивањето на лиценцата, а проценителите кои добиле лиценца пред 2011 година треба да извршат дообука за да бидат вклучени во откупот на тутун од реколта 2016 година, со рок од десет месеци од денот на влегувањето во сила на овој закон.

Во членот 105 се ставени рокови за донесување на подзаконски акти кои се предвидени со овој предлог на закон.

Во членот 106 е ставена одредба за престанување на важноста на претходниот Закон за тутун и тутунски производи и

Во членот 107 одредба за стапување во сила на новиот закон за тутун и тутунски производи.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Со предложените решенија се нудат решенија кои ќе овозможат поефикасна примена на законот. Истите се изработени согласно иницијативи од сите чинители во производството, откупот, прометот и контролата на тутунот и тутунските производи.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со овој предлог на Закон за тутун и тутунски производи се нудат решенија со кои овозможува побрзо и поефикасно организирање на производството на туутн, регистрирање на фирми кои сакаат да откупуваат тутун, компјутерско евидентирање и следење на целокупното тутунско производство, договори и откуп на тутун, поeфикасна заштита на тутунопроизводителите преку процесот на правна заштита со договорите за откуп кои ги склучуваат со откупувачите на тутун, како и навремената исплата на откупениот тутун, ефикасно спроведување на испитот за добивање на лиценца за процена на тутун, како и ефективно обучување на проценителите на тутун заради подобрување на процената на тутунот при откупот, подобрување на контролата на обработениот тутун и производството на тутунските производи.